Turki akhirnya sokong keanggotaan Sweden, Finland dalam NATO
Oleh KOSMO!

29 Jun 2022, 9:00 pm
MADRID, SEPANYOL – Turki menyatakan persetujuan untuk menyokong keanggotaan Sweden dan Finland sebagai ahli Pertubuhan Perjanjian Atlantik Utara (NATO) selepas menolak cadangan tersebut sebelum ini, lapor saluran berita CNBC semalam.
Setiausaha Agung NATO, Jens Stoltenberg berkata, keputusan itu menjadikan kesemua 30 negara anggota blok tersebut kini bersetuju untuk menerima keanggotaan dua negara Nordic berkenaan.
Susulan itu, Turki, Sweden dan Finland kelmarin memeterai memorandum bagi mengesahkan sokongan Ankara terhadap bidaan Helsinki dan Stockholm ketika persidangan NATO di Madrid.
“Memorandum bersama ini menunjukkan komitmen Finland, Sweden dan Turki bagi memperluaskan sokongan antara satu sama lain terhadap sebarang ancaman keselamatan,” kata Presiden Finland, Sauli Niinisto dalam satu kenyataan.
Presiden Turki, Recep Tayyip Erdogan sebelum ini membangkang permohonan Finland dan Sweden disebabkan sokongan kedua-dua negara itu terhadap organisasi Kurdish yang dianggap sebagai ancaman keselamatan bagi Ankara.
Kedua-dua negara itu menyatakan hasrat untuk menyertai NATO ekoran pencerobohan Rusia ke atas Ukraine, yang telah mencetuskan kebimbangan bagi negara-negara di rantau itu.

“Langkah ini memberi isyarat jelas kepada Presiden Vladimir Putin bahawa ‘pintu’ NATO sentiasa terbuka.
“Beliau mahu pakatan NATO dikurangkan, sebaliknya apa yang berlaku adalah lebih ramai ahli NATO di sekeliling negaranya. Apa yang beliau dapat adalah berbeza dengan apa yang diharapkan,” ujar Stoltenberg.
Sweden dan Finland, yang telah sekian lama mengamalkan dasar berkecuali, mengubah pendiriannya selepas pencerobohan Russia ke atas Ukraine. Justeru pada bulan lepas, kedua-dua negara itu memohon untuk menyertai blok itu.
Dari segi kelayakan, kedua-dua negara itu memenuhi kriteria yang diperlukan untuk menjadi ahli NATO.
Antaranya termasuk mempunyai sistem politik demokrasi yang berfungsi, kesudian untuk menyediakan ketelusan ekonomi dan kebolehan untuk memberi sumbangan ketenteraan kepada misi-misi NATO. – Agensi


Jenazah lima beranak dikebumi dalam satu kubur
Oleh ASLIZA MUSA

29 Jun 2022, 11:32 pm
PADANG RENGAS – Jenazah lima beranak yang terkorban dalam nahas di Jalan Kuantan-Segamat dekat Kampung Pulau Manis Gambang, Pahang petang semalam selamat dikebumikan dalam satu kubur sebentar tadi.
Jenazah Muhammad Rosli Ibrahim, 32, dan isteri, Nor Afiqah Abdullah Sani, 35, serta tiga anak mereka, Nur Safwa Irdina, 7; Nur Sofea Raida, 6; dan Muhammad Rizqi, 18 bulan, dikebumikan di Tanah Perkuburan Islam Labu Kubong, Lubok Merbau pada pukul 10 malam.
Terdahulu, jenazah lima beranak itu tiba di kediaman ibu Muhammad Rosli di Labu Kubong sekitar pukul 8.25 malam dari Hospital Tengku Ampuan Afzan (HTAA), Kuantan dengan menggunakan tiga buah van jenazah.
Jenazah kesemua mereka sebelum itu disembahyangkan di rumah ibu mangsa selepas solat Maghrib sebelum dibawa ke tanah perkuburan yang terletak kira-kira 500 meter.
Lebih 300 orang menghadiri majlis pengebumian jenazah lima beranak berkenaan terdiri daripada ahli keluarga, rakan dan penduduk kampung.
Turut hadir pegawai dan anggota polis dari Ibu Pejabat Polis Kontinjen (IPK) Perak, IPK Pahang, Ibu Pejabat Polis Daerah (IPD) Kerian dan IPD Kuala Kangsar.

Suasana pilu menyelubungi tanah perkuburan tersebut apabila ahli keluarga pasangan suami isteri itu dilihat tidak dapat menahan sebak dan menangis sambil berpelukan.
Nahas sekitar pukul 3.40 petang itu dipercayai berlaku selepas kereta jenis Toyota Corolla dipandu Muhammad Rosli bertembung dengan sebuah treler tanpa muatan dipandu lelaki berusia 26 tahun.
Siasatan awal mendapati, kemalangan itu dipercayai berlaku apabila kereta dinaiki kesemua mangsa yang datang dari arah Muadzam Shah memasuki laluan treler yang berada di laluan bertentangan.
Berikutan jarak yang terlalu dekat, pemandu treler tersebut gagal mengelak ke kiri jalan dan telah melanggar di bahagian hadapan kereta berkenaan.
Kesemua mangsa meninggal dunia di tempat kejadian, manakala pemandu dan kelindan treler tidak cedera. – KOSMO! ONLINE


Umat Islam sambut Aidiladha hari Ahad 10 Julai
Oleh AHMAD SHAHERMAN SHAMSURI

29 Jun 2022, 8:29 pm
PETALING JAYA – Umat Islam di Malaysia akan menyambut Hari Raya Korban 1443 Hijrah pada 10 Julai 2022 depan iaitu hari Ahad.
Perkara tersebut diumumkan oleh Penolong Setiausaha Majlis Raja-Raja Mohd. Aseral Jusman yang disiarkan secara langsung di stesen televisyen tempatan sebentar tadi.
“Bagi menyempurnakan titah perintah Seri Paduka Baginda Yang di-Pertuan Agong, setelah diperkenan oleh Duli-Duli Yang Maha Mulia Raja-Raja, maka bagi pihak Penyimpan mohor Besar Raja-Raja adalah dengan ini saya mengisytiharkan bahawa tarikh 1 Zulhijjah 1443 Hijrah adalah pada hari Jumaat 1 Julai 2022.
“Oleh yang demikian Hari Raya Korban 10 Zulhijjah bagi negeri-negeri seluruh Malaysia ialah pada hari Ahad 10 Julai 2022,” katanya.
Terdapat 29 tempat cerapan diwartakan oleh Majlis Raja-Raja di seluruh negara sejak 2011 yang ditugaskan bagi melihat kesemua 12 anak bulan Hijri sepanjang tahun.-KOSMO! ONLINE


Lelaki bunuh saudara albino, jual anggota badan sebagai ‘tangkal’ sihir
Oleh KOSMO!

29 Jun 2022, 8:30 pm
LILONGWE, Malawi – Seorang lelaki di Malawi didapati bersalah kerana membunuh saudaranya yang menghidap albino untuk menjual bahagian tubuh mangsa sebagai ‘tangkal’, lapor akhbar Daily Star semalam.
Macdonald Masumbuka, 22, dibunuh oleh saudara lelakinya dan empat lelaki lain di Malawi pada 2018.
Kesemua suspek dijatuhi hukuman melakukan kerja berat seumur hidup ketika perbicaraan berlangsung di mahkamah tinggi Malawi, semalam.
Dalam pada itu, seorang paderi, seorang pakar herba, seorang pegawai polis dan dua lelaki lain dijatuhi hukuman penjara 30 tahun kerana turut terlibat dalam penjualan bahagian tubuh Masumbuka.
Mangsa sebelum ini dilaporkan hilang di daerah Machinga pada Februari 2018. Badan dan kepala mangsa ditemui sebulan kemudian, namun dalam keadaan lengan dan kakinya yang telah dikerat.
Bercakap dalam perbicaraan semalam, Hakim Dorothy NyaKaunda Kamanga menyatakan bahawa Masumbuka dibunuh dengan kejam di tanah perkuburan selepas dikhianati oleh orang yang rapat dengannya.

Perbicaraan turut menerangkan bahawa pembunuhan itu dirancang secara teliti.
Golongan albino telah lama menjadi sasaran pembunuhan di Malawi dan beberapa negara lain dalam dan sekitar kawasan Tasik Besar Afrika.
Bomoh-bomoh dikatakan menyebarkan idea bahawa golongan albino memiliki kuasa ajaib. Bahagian badan dan tulang mereka digunakan dalam acara ritual. – Agensi


Warga emas beli kereta mahal secara tunai
Oleh KOSMO!

29 Jun 2022, 8:00 pm
JAKARTA – Sebuah klip video tular di media sosial Indonesia kerana memaparkan aksi seorang lelaki warga emas membeli kereta jenama Mitsubishi Pajero secara tunai, lapor laman berita Suara.com.
Video tersebut dimuat naik dalam akaun Instagram @magelang_raya.
Seorang lelaki tua yang memakai jaket belang dan bersongkok dilihat duduk di hadapan kaunter sebuah kedai kereta.
Dia dilihat mengeluarkan satu persatu gumpalan wang kertas yang disimpan di dalam karung beras untuk diserahkan kepada juruwang.
Bukan itu sahaja, warga emas berkenaan kemudian dilihat memandu kereta itu sendiri setelah selesai urusan jual beli.
Video berkenaan mendapat perhatian netizen di ruangan komen.

“Jadikan saya cucu angkat datuk,” kata seorang netizen.
“Mentua saya simpan duit dalam bekas keropok,” komen netizen lain. – Agensi


KKM syor dos ketiga untuk kanak-kanak dan remaja berisiko
Oleh MOHD. HUSNI MOHD. NOOR

29 Jun 2022, 7:14 pm
PUTRAJAYA – Kementerian Kesihatan (KKM) mencadangkan supaya dos ketiga diberikan kepada kanak-kanak berusia 5 hingga 11 tahun dan remaja 12 hingga 17 tahun yang mengalami imunokompromi sederhana atau teruk di negara ini.
Menterinya, Khairy Jamaluddin Abu Bakar berkata, syor dan cadangan itu dikeluarkan selepas dibincangkan dan diputuskan oleh Jawatankuasa Kerja Teknikal (TWG) bagi Vaksin Covid-19.
“Kajian keberkesanan dua dos vaksin terhadap remaja di luar negara mendapati tahap keberkesan vaksin terhadap golongan itu menurun sebanyak 42 peratus hingga 73 peratus selepas lima hingga 10 bulan menerima dos kedua.
“Pada 14 April lalu, KKM telah mengumumkan pemberian dos penggalak kepada individu berumur 12 tahun dan ke atas.
“Namun berdasarkan situasi semasa tahap keberkesanan vaksin dalam kalangan remaja yang berisiko tinggi, TWG mengesyorkan supaya agihan dos penggalak dikategorikan semula sebagai dos ketiga sekali gus menjadi pelengkap kepada vaksinasi primer,” katanya menerusi kenyataan akhbar hari ini.
Katanya, setelah melengkapkan vaksinasi dos ketiga, barulah dos penggalak pertama boleh diberikan kepada individu yang mengalami imunokompromi sederhana atau teruk berusia 12 hingga 17 tahun.

Menurutnya, bagi kanak-kanak 5 hingga 11 tahun berisiko tinggi, mereka terlebih dahulu perlu disahkan pakar perubatan kerajaan atau swasta sebelum dos ketiga diberikan iaitu sekurang-kurangnya lapan minggu selepas menerima dos kedua.
“Bagi remaja berusia 12 hingga 17 tahun berisiko tinggi pula, mereka juga perlu disahkan terlebih dahulu oleh pakar perubatan kerajaan atau swasta dan suntikan boleh diberikan selepas 28 hari menerima dos kedua,” katanya.
Tambah beliau, bagi pemberian dos penggalak pertama kepada individu berusia 12 hingga 17 tahun berisiko tinggi pula, mereka juga perlu disahkan pakar perubatan kerajaan atau swasta dan suntikan boleh diberikan selepas tiga bulan suntikan dos ketiga.
Dalam pada itu, Khairy Jamaluddin berkata, beberapa kriteria ditetapkan untuk agihan dos penggalak kedua dimana ia hanya untuk individu berisiko berumur 18 hingga 59 tahun dan petugas kesihatan barisan hadapan.
“Suntikan dos penggalak kedua boleh diberikan sekurang-kurangnya enam bulan selepas menerima dos pengalak pertama dan setelah berbincang dengan mana-mana pengamal perubatan berdaftar,” katanya.
Ujar beliau, KKM juga akan memperluaskan pemberian vaksin Can Sino Bio sebagai dos penggalak secara heterologus kepada penerima vaksin lengkap tanpa mengira jenis vaksin dos primer.
“Kriteria kelayakan bagi penerima dos penggalak Can Sino Bio ialah individu mestilah berumur 18 tahun dan ke atas dan telah menerima vaksin selain daripada vaksin jenis Can Sino Bio dan Sinovac yang telah diluluskan sebelum ini,” katanya.
Jelas Khairy lagi, prosedur atau mekanisma bagi pelaksanaan pemberian dos ketiga bagi kanak-kanak dan remaja serta dos penggalak pertama bagi remaja, akan dimuktamad dan dimaklumkan dalam waktu yang terdekat. – KOSMO! ONLINE


Skuad tinju sertai kejohanan di Thailand, persiapan akhir sebelum Sukan Komanwel
Oleh KOSMO!

29 Jun 2022, 7:18 pm
oleh NAZARUDIN SHAHARI
SEREMBAN – Pasukan tinju negara yang bakal menyahut cabaran di Sukan Komanwel Birmingham 2022 akan berlepas ke Thailand minggu depan bagi menyertai kejohanan di negara tersebut.
Timbalan Chef de Mission (CDM) ke Sukan Komanwel Birmingham 2022, Gerrard Clair Monteiro berkata, penyertaan dalam kejohanan itu adalah persiapan akhir pasukan berkenaan sebelum mengambil bahagian dalam Sukan Komanwel kali ini.
“Kejohanan di Thailand ini dianggap sebagai pemanas badan dan keputusan dari situ boleh memberi gambaran keupayaan skuad tinju negara yang akan dipamerkan dalam Sukan Komanwel kelak.
“Kami berharap dapat sampai ke peringkat separuh akhir dan memungut pingat di Birmingham nanti,” katanya kepada para pemberita selepas melawat kem latihan pasukan tinju ke Sukan Komanwel di Kompleks Sukan Majlis Sukan Negara (MSN) Nilai dekat sini hari ini.
Turut hadir, Setiausaha Kehormat Persekutuan Tinju Malaysia (PTM), Mohd. Shamsul Deran.

Dalam perkembangan berkaitan, Mohd. Shamsul berkata, seramai dua peninju masing-masing berusia 21 tahun bakal menggalas cabaran negara dalam acara 48 kilogram (kg) dan 51 kg.
“Tidak mustahil mereka akan membawa pulang pingat jika mempamerkan prestasi yang ditunjukkan dalam sesi latihan dan kejohanan yang disertai sepanjang persiapan untuk Sukan Komanwel,” katanya.
Sementara itu, salah seorang peninju terbabit, Muhammad Abdul Qaiyum Ariffin, 21, berkata, dia akan hadir bertanding di Sukan Komanwel kali ini bagi memberikan saingan terbaik kepada peninju lain sekali gus meraih pingat untuk negara.
Katanya, dirinya kini berada pada tahap 90 peratus bersedia selepas menamatkan aksi dalam Kejohanan Golden Glove di Perlis baru-baru ini.
“Saya akan menggunakan masa kira-kira sebulan sebelum Sukan Komanwel kali ini untuk mengemas kini dan memperbaiki skil serta teknik,” ujarnya.
Muhammad Abdul Qaiyum berkata, dia mendapat sokongan yang padu dari rakan-rakan peninju, jurulatih dan PTM untuk menunjukkan aksi terbaik walaupun ini adalah kali pertama dirinya mengambil bahagian dalam kejohanan yang besar seperti Sukan Komanwel. – KOSMO! ONLINE


Amaran jangkitan serentak virus influenza dan Covid-19 di China
Oleh KOSMO!

29 Jun 2022, 7:00 pm
BEIJING – Doktor-doktor memberi amaran mengenai risiko jangkitan serentak virus influenza dan Covid-19 secara sporadik selepas wabak itu dikesan di China baru-baru ini, lapor laman berita Wion News semalam.
“Antara 507 kes wabak influenza di 17 wilayah antara 4 April hingga 19 Jun lalu, 503 daripadanya dikesan di selatan China.
“Jumlah itu meningkat secara mendadak berbanding 136 kes pada 2021 dalam tempoh masa yang sama,” demikian laporan terbaru oleh Pusat Influenza Kebangsaan China (CNIC).
Wabak influenza ditakrifkan berlaku apabila 10 atau lebih kes direkodkan.
“Didorong oleh permintaan yang besar, berlaku kekurangan bekalan ubat antiviral influenza seperti oseltamivir di kebanyakan farmasi di selatan China,” demikian menurut akhbar Global Times.
Menurut Pusat Kawalan dan Pencegahan Penyakit (CDC), tindakan membezakan antara influenza dan Covid-19 tidak boleh dilakukan hanya dengan melihat gejala sahaja kerana ia mempunyai beberapa simptom yang sama.

Ujian diperlukan untuk mengetahui penyakit yang dialami dan untuk mengesahkan diagnosis. Ia diperlukan untuk menentukan sama ada pesakit dijangkiti kedua-dua virus itu pada masa yang sama. – Agensi


Zakat Pulau Pinang timbang nilai semula kadar zakat asnaf
Oleh ISWAN SHAFIQ ISA

29 Jun 2022, 6:00 pm
SEBERANG PERAI – Zakat Pulau Pinang (ZPP) akan mempertimbangkan untuk menilai semula kadar zakat yang berhak diterima golongan asnaf atau ‘mustahiq’ ketika ini.
Ketua Pegawai Eksekutif ZPP, Amran Hazali berkata, kadar zakat itu meliputi skim-skim zakat yang melibatkan sara hidup termasuk bagi bekalan makanan bulanan dan bekalan ubat-ubatan bagi pesakit kronik dalam kalangan asnaf.
“Dalam hal ini, ZPP sedar akan kerisauan masyarakat dengan impak yang bakal dihadapi khususnya oleh golongan asnaf fakir dan miskin ekoran polisi terkini kerajaan yang berkemungkinan memberi kesan kepada harga barangan keperluan harian.
“Oleh itu, ZPP turut menerima baik cadangan pihak ABIM (Angkatan Belia Islam Malaysia) agar pusat zakat melonggarkan garis panduan dalam menentukan syarat seseorang itu layak menjadi asnaf,” katanya dalam satu kenyataan hari ini.
Dalam pada itu, Amran berkata, pihaknya juga mengambil maklum tentang pengumuman kerajaan berhubung kemungkinan berlakunya kenaikan beberapa item barangan keperluan harian ekoran penarikan semula subsidi terhadap barangan berkenaan.
Sebagai makluman katanya, ZPP baru sahaja menyemak semula kadar Had Kifayah umat Islam di negeri Pulau Pinang pada tahun 2021 yang lalu.

“Kadar Had Kifayah ini telahpun diluluskan oleh Jawatankuasa Fatwa Negeri Pulau Pinang sebagaimana yang disyorkan melalui satu kajian dan penyelidikan yang dijalankan pada tahun 2020.
“Bertitik-tolak dari situ, maka, ZPP telah menaikkan kadar saguhati sempena Hari Raya Aidilfitri baru-baru ini iaitu daripada RM450 kepada RM600 untuk golongan miskin selain menaikkan kadar bayaran daripada RM500 kepada RM700 untuk golongan fakir pada masa yang sama,” katanya.
Pada masa kini, Amran berkata, kadar zakat yang diberikan bagi tujuan sara hidup bulanan di Pulau Pinang adalah antara RM300 hingga RM600 (bergantung kepada saiz keluarga) dan ini tidak termasuk sewa rumah dengan kadar maksimum sebanyak RM400 sebulan. KOSMO! ONLINE


Lufya buat laporan polis dipukul lelaki cuba culik anak
29 Jun 2022, 7:03 pm
PETALING JAYA – Pelakon dan penyanyi Lufya Omar membuat laporan polis berhubung dakwaan dicederakan dengan sebatang kayu oleh seorang lelaki dalam insiden cubaan menculik anaknya di sebuah taman permainan di Kota Damansara pada Ahad lalu.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid ketika dihubungi Kosmo! mengesahkan telah menerima laporan dibuat pelakon terbabit.
“Laporan polis telah dibuat di Balai Polis Kota Damansara kira-kira pukul 6.59 pagi hari ini.
“Bagaimanapun, proses merakam keterangan Lufya masih belum dilakukan berikutan pelakon terbabit mempunyai urusan penting dan perlu ke lokasi lain sejurus membuat laporan,” katanya di sini hari ini.
Mohamad Fakhrudin memberitahu, pihaknya memandang serius dakwaan ada individu cuba menculik anak pelakon itu dan proses merakam keterangan akan dilakukan bagi membantu siasatan.
Kosmo! semalam melaporkan, Lufya mengalami kecederaan pada wajah, kepala dan badan selepas dipukul dengan batang kayu oleh seorang lelaki dipercayai mahu menculik anaknya.

Berkongsi detik cemas tersebut menerusi Instagramnya, Lufya mendedahkan, kejadian tersebut berlaku ketika dia membawa anaknya, Laana Haura, 5, ke sebuah taman permainan di Kota Damansara kira-kira pukul 4 hingga 5 petang.
Lufya turut memanjatkan kesyukuran apabila dia dan anaknya selamat dalam kejadian tersebut selepas bergelut dengan penyerang itu. – KOSMO! ONLINE


Bayi setahun jatuh balkoni
Oleh KOSMO!

29 Jun 2022, 6:00 pm
ANKARA, TURKI – Seorang kanak-kanak lelaki berusia setahun terjatuh dari balkoni sebuah bangunan di Turki dengan keadaan jatuh kepala dahulu sebelum diselamatkan seorang lelaki yang berada di situ, lapor akhbar The Sun, semalam.
Video kejadian kanak-kanak jatuh itu dirakam di bandar Amasya, utara Turki.
Mangsa dilihat melantun di atas bahagian belakang seorang pembeli yang berada di hadapan sebuah kedai sebelum jatuh ke atas lantai.
Pembeli itu, Ruhi Asci ketika kejadian sedang meninjau dari luar tingkap sebuah kedai ketika mangsa, Khatira Amiri tergelincir melalui pagar balkoni dan terkena bahunya.
Ruhi yang kelihatan terkejut kemudian berpaling dan mendapati bayi itu terjatuh di atas lantai konkrit berhampiran dengannya.
Ketika dia cuba memeriksa, ibu kanak-kanak berkenaan berlari keluar dalam keadaan panik.

Kedua-duanya kemudian bergegas membawa Khatira ke hospital berdekatan untuk menerima rawatan lanjut.
Media tempatan melaporkan bahawa kanak-kanak lelaki itu bermain di balkoni pangsapuri berkenaan di tingkat satu apabila dia tergelincir melalui pagar.
Laporan mengatakan bahawa anak kecil itu kini berada dalam keadaan stabil bersama ibunya. Tidak jelas sama ada pihak berkuasa tempatan sedang menyiasat kejadian itu atau sebaliknya – Agensi


CCTV suara wanita menjerit tular di TikTok
Oleh KOSMO!

29 Jun 2022, 6:09 pm
PETALING JAYA – Rakaman televisyen litar tertutup (CCTV) dipercayai kejadian jenayah yang turut kedengaran suara wanita menjerit tular di media sosial.
Video berdurasi satu minit 27 saat itu dimuat naik menerusi akaun TikTok memaparkan lokasi kejadian di dalam sebuah rumah.
Dalam video tersebut, kedengaran wanita itu menjerit dan menangis merayu tidak diapa-apakan selain kelihatan dua lelaki berpakaian gelap dan menutup muka menyuruhnya diam.
Menjengah ke ruangan komen, ada netizen mendakwa kejadian itu di sebuah rumah flat di Klang, Selangor dan dikatakan banyak kes pecah rumah dan curi motosikal di kawasan itu.
“Sayu hati dengar dia jerit merayu macam itu,” ujar seorang netizen.
“Bahayanya, tolong polis tangkap dengan segera. Penjahat harus dihapuskan, menyusahkan penduduk saja,” kata seorang lagi netizen. – KOSMO! ONLINE


Pendakwaan bermotif politik – Ahmad Zahid
Oleh NORLIZAH ABAS

29 Jun 2022, 6:20 pm
KUALA LUMPUR – Datuk Seri Dr. Ahmad Zahid Hamidi menegaskan di Mahkamah Tinggi di sini hari ini, pertuduhan terhadapnya berselindung di sebalik motif politik walaupun tiada keterangan sedemikian dikemukakan oleh pihak pendakwaan.
Presiden UMNO menyatakan berpendiriannya bahawa perkara itu adalah hakikat yang berlaku kepada beliau dan ahli politik lain yang diheret ke mahkamah.
“Dari segi pendakwaan secara atas kertas memang tidak, tetapi di belakangnya saya mengetahui ia bertujuan untuk bermotifkan politik,” ujar beliau pada sesi pemeriksaaan balas yang dikendalikan oleh Timbalan Pendakwa Raya Datuk Raja Rozela Raja Toran.
Terdahulu, Raja Rozela menarik perhatian mahkamah bahawa jika ahli politik dituduh atas pertuduhan rasuah, antara alasan yang diberikan adalah pertuduhan atas konspirasi politik untuk menjatuhkan ahli politik tersebut.
Raja Rozela: “Katalah seorang tukang kebun didakwa di mahkamah atas pertuduhan sama, tidak mungkin dia boleh menimbulkan alasan yang serupa. Setuju?”
Ahmad Zahid: “Kalau tukang kebun itu ketua cawangan dan memegang jawatan, perkara sama akan berlaku.”

Raja Rozela: “Walhal sepanjang beberapa tahun kes ini berjalan, tiada keterangan yang dikemukakan oleh pendakwaan yang dikaitkan sebagai bermotifkan politik.”
Ahmad Zahid sedang membela diri terhadap 47 pertuduhan, 12 daripadanya membabitkan pecah amanah, lapan rasuah dan 27 pengubahan wang haram melibatkan puluhan juta ringgit dana milik Yayasan Akalbudi.
Terdahulu, sesi soal balas yang dikendalikan oleh Raja Rozela bermula sedikit tegang apabila Ahmad Zahid diasak bertubi-tubi dengan soalan yang berkaitan konspirasi berbaur politik.
Raja Rozela membangkitkan isu bahawa isu politik dan wang tidak dapat dipisahkan namun bekas Timbalan Perdana Menteri berpendirian bahawa `wang bukan segala-galanya namun segala-galanya memerlukan’.
Ahmad Zahid ketika ditanya Rozela, menyatakan beliau tidak bersetuju bahawa perbuatan rasuah, penyelewengan wang dan sogokan semakin berleluasa di negara ini.
Raja Rozela: “Mungkin Datuk Seri tidak baca bahawa artikel dalam Wall Street Journal meletakkan Malaysia pada kedudukan nombor satu negara yang paling korup di dunia.”
Ahmad Zahid: Saya baca tajuk dan hanya membaca sepintas lalu.
Bekas Timbalan Perdana Menteri berpendirian, artikel itu berdasarkan indeks dan persepsi rasuah dan dalam hal melibatkan Malaysia, persepsi lebih diutamakan daripada indeks.
Beliau bagaimanapun bersetuju negara ini mempunyai undang-undang untuk menangani rasuah dan Perlembagaan Persekutuan meletakkan semua warganegara adalah sama rata daripada segi undang-undang tanpa mengira status dan kedudukan serta miskin atau berharta.
Perbicaraan di hadapan Hakim Datuk Collin Lawrence Sequerah bersambung esok. – KOSMO! ONLINE


Cuaca buruk di Perak, Selangor dan Negeri Sembilan
Oleh ALWANI ZAFIRAH

29 Jun 2022, 6:54 pm
PETALING JAYA – Jabatan Meteorologi Malaysia (MetMalaysia) melaporkan keadaan hujan lebat berserta ribut petir dan angin kencang sedang melanda beberapa kawasan sekitar Perak, Selangor dan Negeri Sembilan.
MetMalaysia dalam satu kenyataan di Facebook memaklumkan, cuaca buruk tersebut dijangka berlarutan sehingga malam ini.
“Ribut petir, hujan lebat dan angin kencang dijangka melanda negeri Perak melibatkan daerah Kuala Kangsar, Kinta, Perak Tengah dan Kampar.
“Selain itu, ia turut menjejaskan sekitar Hulu Selangor, Gombak dan Hulu Langat, Selangor,” katanya di sini hari ini.
Sementara itu, keadaan sama turut diramal berlaku di Jelebu, Negeri Sembilan bagi tempoh tersebut. – KOSMO! ONLINE


Pengecualian fi pembaharuan lesen pemandu pelancong dilanjut lagi
Oleh MOHD. HUSNI MOHD. NOOR

29 Jun 2022, 5:54 pm
PUTRAJAYA – Kementerian Pelancongan, Seni dan Budaya (MOTAC) bersetuju melanjutkan pengecualian fi pembaharuan lesen dan lesen-lesen tambahan bagi pengusaha pelancongan dan pemandu pelancong selama enam bulan lagi.
MOTAC menerusi kenyataan akhbar hari ini berkata, lanjutan itu diberikan kepada pengusaha pelancongan dan pemandu pelancong yang memohon untuk pembaharuan lesen bermula dari 30 Jun sehingga 31 Disember 2022.
Menurutnya, keputusan itu dibuat atas keprihatinan kementerian terhadap pengusaha pelancongan dan pemandu pelancong yang masih lagi terkesan susulan impak pandemik Covid-19.
“Pengecualian fi pembaharuan lesen sehingga 31 Disember 2021 yang lalu telah melibatkan sebanyak 3,419 buah syarikat pengusaha pelancongan yang berjumlah RM5,676,700,” katanya.
Tambah kenyataan itu, inisiatif tersebut adalah sebahagian daripada bantuan sokongan daripada kerajaan bagi membantu kelangsungan perniagaan dan membantu syarikat untuk bangkit semula meneruskan perniagaan susulan penularan wabak Covid-19.
Jelas MOTAC lagi, pihaknya berharap pengusaha pelancongan dan pemandu pelancong yang layak supaya membuat permohonan pembaharuan lesen dalam tempoh yang ditetapkan mengikut tarikh tamat lesen masing-masing.

“Kementerian turut menyeru semua pengusaha pelancongan dan pemandu pelancong yang terlibat supaya patuh kepada perundangan sedia ada,” katanya. – KOSMO! ONLINE


Harga RON95, RON 97 dan diesel kekal
Oleh EDDY AQMAL MOHAMED HAMIDI

29 Jun 2022, 7:08 pm
PUTRAJAYA – Harga runcit petrol RON95, RON97 dan Diesel masing-masing kekal pada paras RM2.05, RM4.84 dan RM2.15 seliter bagi tempoh bermula tengah malam ini sehingga 6 Julai depan.
Kementerian Kewangan dalam satu kenyataan berkata, penetapan tersebut dibuat berdasarkan penetapan harga runcit produk petroleum secara mingguan menggunakan formula Automatic Pricing Mechanism.
“Bagi melindungi pengguna daripada kesan kenaikan harga sebenar minyak di pasaran global, kerajaan mengekalkan harga runcit petrol RON95 pada paras harga siling RM2.05 seliter dan diesel RM2.15 seliter.
“Pengekalan harga ini ditetapkan sungguhpun harga pasaran sebenar bagi kedua-dua produk telah meningkat melebihi paras harga siling yang telah ditetapkan, sepertimana yang dapat dilihat pada harga runcit RON97 yang ditetapkan mengikut harga pasaran,” katanya dalam kenyataan hari ini.
Tambah kenyataan itu, kerajaan juga akan terus memantau kesan perubahan harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara. – KOSMO! ONLINE


Aaron Chia-Wooi Yik berjaya jinakkan beregu Jepun
Oleh MUHAMMAD RIDUAN MOHD HANAFIAH

29 Jun 2022, 6:36 pm
BEREGU lelaki No.1 negara, Aaron Chia-Soh Wooi Yik berjaya melepasi halangan pertama pada Terbuka Malaysia selepas bangkit menumpaskan pasangan dari Jepun, Akira Koga-Taichi Saito di Axiata Arena, Bukit Jalil sebentar tadi.
Pada Oktober tahun lalu, beregu lelaki negara itu tewas straight-set kepada lawan yang sama pada Terbuka Denmark, namun kini giliran mereka menjinakkan wakil Jepun tersebut dengan kemenangan 21-18, 21-19 dalam tempoh 42 minit.
Namun, kemenangan Aaron-Wooi Yik turut dibantu dengan bantuan maklumat mengenai keadaan angin di dalam gelanggang tersebut daripada rakan sepasukan.
Kebanyakkan pemain sebelum ini mengadu keadaan angin di Axiata Arena ketika hari saingan agak kuat berbanding sewaktu sesi ujian gelanggang.
“Saya beruntung sebab saya sebilik dengan Tee Kai Wun, dan dia ada berkongsi keadaan gelanggang yang cukup berbeza ketika kami mengujinya sebelum ini.
“Saya gunakan info itu dan ia beri kelebihan buat kami bila menentang Koga dan Sato, akhirnya strategi itu menjadi,” jelas Wooi Yik.

Selepas ini, pasangan negara tersebut akan membuat perhitungan dengan wakil dari Singapura, Terry Hee-Loh Kean Hean yang membuat kejutan menyingkirkan pasangan Korea Selatan, Seo Seung Jae-Kang Min Hyuk pada pusingan pertama.
Justeru, Aaron-Wooi Yik kini dalam keadaan berjaga-jaga bagi mengelakkan mereka berdepan nasib sama selepas pemain tidak ternama dikejutkan pada pusingan pertama.
“Walaupun kami pernah menang ke atas pasangan Singapura itu, namun kami tidak akan pandang rendah kemampuan mereka. Saya lihat permainan mereka semakin bagus. Jadi, kami akan kekal dengan fokus kami, untuk cuba menjadi juara di tempat sendiri,” jelas Aaron. – KOSMO! ONLINE


Lembaga Pertubuhan Peladang tampung 20 peratus bekalan ayam
Oleh MOHD YUNUS YAKKUB

29 Jun 2022, 4:21 pm
SHAH ALAM – Lembaga Pertubuhan Peladang (LPP) akan menampung 20 peratus pasaran ayam di negara ini menerusi pengimportan 4,536 metrik tan secara berperingkat dari Thailand menjelang penghujung Julai ini.
Ketua Pengarah LPP, Datuk Azulita Salim berkata, jumlah import juga akan menjadi stok pengimbal dalam mengimbangi sebarang ketentuan atau kenaikan harga sekiranya bekalan berkurangan.
Katanya, kos pengimportan itu menelan belanja RM50juta yang telah mendapat kelulusan daripada kabinet.
“Di peringkat awal, kapasiti 4,536 metrik tan ini dapat menampung 20 peratus ketidakcukupan pasaran. Namun, setakat ini tiada kekurangan bekalan ayam dilaporkan.
“Cuma, kita nak bersedia dari segi pengimbal stok memastikan apabila ada kekurangan stok dalam masa sama mengimbangi dari segi harga,” katanya ketika melawat kilang pemprosesan ayam Pertubuhan Peladang Negeri (PPN) Selangor hari ini.
Beliau memberitahu, sebagai permulaan sebanyak enam kontena dengan setiap satunya berisi 20 hingga 21 metrik tan ayam bulat diimport dari pengeluar ayam di Thailand oleh PPNS dan Pertubuhan Peladang Kebangsaan (Nafas).

Ujar Azulita, kesemuanya ayam itu telah disahkan dari segi kualiti oleh Jabatan Veterinar Malaysia (DVS) dan diakui persijilan halalnya.
“Selain PPN Selangor, PPN Johor juga akan mengimport ayam sebanyak tiga kontena dan PPN Perak sebanyak lima kontena dalam masa terdekat.
“Seekor ayam diimport ini mempunyai berat antara 1.7 hingga 2 kilogram (kg) yang memenuhi kehendak berat pasaran ayam tempatan pada kadar 1.8kg,” jelasnya.
Mengulas lanjut, Azulita berkata, pengimportan ayam dari Thailand ekoran akses yang mudah terutama laluan darat berbanding China dan Brazil.
Ketika ditanya pemberita mengenai tahap pengeluaran ayam LPK sendiri bagi mengurangkan kebergantungan import, beliau menegaskan pengeluaran ternakan ayam pihaknya ketika ini adalah 1.8 hingga 2 juta metrik tan.
“Kita memang sangat sokong keputusan kerajaan supaya mengeluarkan sendiri ayam cuma (ketika ini) agak limited dari segi peruntukkan. Usaha sedang dilakukan secara berterusan supaya boleh bantu bekalan ayam ini,” tegasnya. – KOSMO! ONLINE.


Dalam perut isteri pun ada seorang lagi – Sam Bunkace
Oleh TENGKU SUZANA RAJA MAMAT

29 Jun 2022, 5:41 pm
KUALA LUMPUR – Bahagia menjawat peranan sebagai suami selepas berkahwin buat kali kedua, sejak dua tahun lalu, vokalis kumpulan Bunkface, Sam membuat pengakuan bakal dikurniakan anak ketiga Ogos nanti.
Sam atau nama sebenarnya, Shamsul Annuar Mohd. Baharom sangat bersyukur dengan rezeki kurniaan Ilahi buat dirinya.
“Dalam perut isteri saya pun ada seorang lagi dan insya-Allah bayi perempuan. Anak pertama dengan isteri yang sekarang ini, Idris sudah pun berusia 11 bulan.
“Anak yang kedua (ketiga) akan dilahirkan pada Ogos. Sebenarnya, akan lahir lepas konsert Bunkface! 15 Years of Korang.
“Apabila saya jumpa doktor tempoh hari, dia cakap, ‘due’ isteri saya dekat dengan tarikh konsert. Insya-Allah, 5 Ogos isteri saya bersalin. Jadi, nanti saya akan ada tiga orang anak.
“Alhamdulillah Tuhan bagi rezeki. Bagi saya, kalau Dia nak bagi, kita terima tak boleh buat apalah. Kalau dah cukup, cukuplah,” kata Sam, 35, kepada Kosmo! Online.

Adik kepada aktres Siti Saleha itu ditemui pada sidang media konsert Bunkface! 15 Years of Korang di Zepp, KL, sebentar tadi.
Sementara itu, ditanya tentang hubungan dan tanggungjawab sebagai bapa dengan anak daripada bekas isteri, Aida Azira Husin, Sam memaklumkan, semuanya baik-baik sahaja.
“Alhamdulillah kami sentiasa berjumpa. Saya dan bekas isteri ambil giliran jaga anak kami secara bergilir-gilir. Seminggu saya jaga dan kemudian, giliran dia pula.
“Pergi sekolah pun di Shah Alam (tengah-tengah antara kediaman dan kami bergilir jaga). Tiada masalah. Budak itu pun gembira dan dia faham ada ibu tiri. Dia panggil ‘mummy’ dan dia sayangkan adiknya,” ujarnya.
Jelas Sam lagi, walaupun dia dan Aida tidak lagi bersama sebagai suami isteri, peranan ibu bapa kepada anak mereka tetap dilunaskan sebaik mungkin.
“Kita tak boleh pentingkan diri dalam hal ini. Kita tak nak perceraian memberi kesan buruk kepada anak.
“Kena pastikan anak faham, gembira dan tenang, sekolah dan nafkah semua cukup. Itu semua saya jaga, Alhamdulillah, Allah cukupkan.
“Sangat penting untuk saya berjumpa dengan anak bersama bekas isteri paling kurang seminggu sekali untuk seimbangkan kasih sayang. It’s all good dan memang tiada masalah,” ujarnya.
Konsert Bunkface 15 Years of Korang akan berlangsung di Zepp KL pada 30 dan 31 Julai 2022. Tiket untuk hari pertama sudah habis dijual dalam masa 11 jam selepas dilancarkan pada 14 Jun lalu.
Tiket untuk hari kedua masih boleh dibeli menerusi www.hitmanlive.com. – KOSMO! ONLINE


Bekas pensyarah mangsa nahas terima sumbangan RM5,500
Oleh DIYANATUL ATIQAH ZAKARYA

29 Jun 2022, 5:40 pm
MELAKA – Kehidupan seorang bekas pensyarah yang berubah sekelip mata selepas terlibat dalam nahas jalan raya mendapat perhatian Yayasan Guru Malaysia Berhad (YGMB) apabila menerima sumbangan sebanyak RM5,500, di sini semalam.
Menurut Sofiah Mohamed, 52, dia yang merupakan bekas pengajar di Institut Pendidikan Guru (IPG) terkejut apabila menerima kunjungan daripada YGMB selepas bersara pada April lalu.
Ujarnya, dia terlibat dalam nahas pada 2002, namun terpaksa menjalani pembedahan tahun lalu selepas tulang lehernya mula menindih urat saraf akibat kesan jangka masa panjang kemalangan.
“Alhamdulillah sumbangan yang diterima ini sedikit sebanyak dapat membantu meringankan beban kami sekeluarga, terutama pendidikan anak-anak setelah suami berhenti kerja untuk menjaga saya.
“Walaupun kemalangan yang berlaku telah lama, namun sekarang baru saya rasa kesannya dan tahun lalu terpaksa menjalani pembedahan di leher,” katanya.
Dia berkata demikian ketika ditemui pada Program Libat Urus Kepimpinan Guru Penolong Kanan dan Setiausaha HEM bagi sekolah-sekolah di bawah Pejabat Pendidikan Daerah (PPD) Melaka Tengah tahun 2022 di Auditorium Kompleks Sukan, Melaka Manipal Universiti College.

Sumbangan RM5,500 itu disampaikan oleh Ketua Pegawai Eksekutif YGMB, Datuk Wan Munadi Wan Mamat kepada Sofiah.
Tambahnya, dalam pembedahan tersebut doktor telah memasukkan lapan skru di bahagian leher untuk menjarakkan tulang dengan urat sarafnya.
“Walaupun doktor telah menjelaskan antara risiko selepas pembedahan ialah lumpuh, tetapi Alhamdulillah saya masih lagi boleh bergerak walaupun terbatas dan segala urusan harian diambil alih suami.
“Saya juga perlu melakukan rutin harian dengan bantuan tongkat untuk memudahkan pergerakan,” katanya.
Ibu dua anak itu turut meluahkan terima kasih atas bantuan dihulurkan oleh pihak YGMB.
Dalam pada itu, Wan Munadi berkata, menurut statistik direkodkan, kebanyakan guru menghidap penyakit kritikal dan meninggal dunia adalah golongan berusia antara 35 hingga 55 tahun.
“Kita menyampaikan sumbangan ini kepada Sofea memandangkan dia adalah ahli YGMB sejak 2012 lagi dan kami cakna dengan kebajikan dirinya.
“Jadi saya menyeru dan menggalakkan agar warga pendidik untuk menjadi ahli di bawah YGMB bagi memperoleh manfaat bersama,” katanya. – KOSMO! ONLINE


Ajai cari artis rakaman di Sarawak
Oleh MOHD. HAIKAL ISA

29 Jun 2022, 4:46 pm
PETALING JAYA – Komposer Ajai kini sedang giat mencari pelapis baharu yang ingin merealisasikan impian mereka menjadi artis rakaman.
Bermula Mei 2022, pemilik nama lengkap Muhammad Faizal Maas itu telah mula melakukan uji bakat di sekitar Kuala Lumpur dan kini bersambung di Sarawak melalui platform Dataran Superstars.
Dataran Superstars merupakan satu platform yang akan diterajui oleh Ajai dalam mengembangkan sayapnya mencari bakat terbaik di negeri Bumi Kenyalang tersebut.
Sesi uji bakat bagi Dataran Superstars telah pun dijalankan di beberapa buah daerah seperti Sibu, Bintulu, Miri dan Kuching.
Kata Ajai, dia sangat berbesar hati menerima jemputan mengetuai projek berkenaan yang disokong oleh pihak Majlis Seni Sarawak sehingga ke peringkat akhir program.
“Saya sangat teruja nak ke Sarawak semula. Sudah dua tahun saya tak berjumpa dan melakukan uji bakat di sana. Kali terakhir bersama sebuah stesen televisyen untuk sebuah program realiti.

“Saya percaya dalam tempoh dua tahun kita terperap di rumah, ramai remaja yang dah meningkat usia yang lebih matang akan muncul ke sesi uji bakat ini. Dalam pengalaman saya, ramai anak-anak muda yang sangat berbakat yang ada di Sarawak.
“Lihat saja bukti seperti Dayang, Hafiz, Bob dan ramai lagi. Inilah saat yang paling sesuai untuk mencari dan memanggil mereka. Saya pasti anak-anak muda di Sarawak juga dahagakan platform sebegini,” katanya.
Dua lagi lokasi yang berbaki akan diadakan di Hotel Seri Simanggang, Sri Aman Sarawak pada 2 Julai ini bermula dari pukul 10 pagi selain di Summer Mall, Kota Samarahan Sarawak pada 3 Julai juga bermula waktu sama dengan penyertaan adalah percuma.
Mereka yang terbaik akan ditapis untuk ke peringkat seterusnya iaitu separuh akhir dan peringkat akhir.
Hadiah-hadiah lumayan juga disediakan oleh pihak penganjur seperti wang tunai dan juga peluang menjadi artis rakaman atau rakaman lagu bersama Ajai.
Bagi mereka yang berbakat dalam nyanyian dan ingin merealisasikan impian sebagai seorang penyanyi rakaman, ikuti laman Instagram @byAjai untuk maklumat-maklumat lanjut seperti syarat-syarat penyertaan. – KOSMO! ONLINE


Kerajaan tubuh Pasukan Khas Jihad Tangani Inflasi
Oleh EDDY AQMAL MOHAMED HAMIDI

29 Jun 2022, 5:27 pm
PUTRAJAYA – Mesyuarat Jemaah Menteri hari ini bersetuju untuk menubuhkan Pasukan Khas Jihad Tangani Inflasi bagi membantu Keluarga Malaysia menghadapi cabaran peningkatan kos sara hidup.
Perdana Menteri, Datuk Seri Ismail Sabri Yaakob berkata, pasukan khas itu berperanan mengumpulkan semua maklumat daripada kementerian, agensi dan orang ramai bagi merangka strategi serta mengkoordinasi tindakan menyelesaikan isu-isu berkaitan inflasi khususnya mengawal kenaikan harga barang dengan lebih efisien dan berkesan.
“Pasukan khas ini akan berfungsi sebagaimana pasukan menguruskan pandemik Covid-19, dengan mengadakan mesyuarat sebanyak dua kali seminggu iaitu setiap Isnin dan Khamis.
“Sidang akhbar juga akan diadakan selepas setiap mesyuarat berlangsung bagi memberi penjelasan kepada isu-isu yang dibangkitkan oleh Keluarga Malaysia,” katanya dalam kenyataan hari ini.
Menurut Ismail Sabri, langkah itu diambil ekoran cabaran peningkatan kos sara hidup akibat perubahan iklim dan ketidaktentuan geopolitik termasuk konflik antara Russia-Ukraine yang dijangka berlarutan sehingga memberi kesan kepada pasaran komoditi makanan serta bahan api.
“Pasukan khas ini akan dipengerusikan oleh Menteri Komunikasi dan Multimedia, Tan Sri Annuar Musa dan dianggotai oleh Menteri Kewangan, Tengku Datuk Seri Zafrul Tengku Abdul Aziz serta Menteri Pertanian dan Industri Makanan, Datuk Seri Ronald Kiandee.

“Turut menganggotai pasukan khas ini adalah, Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi; Menteri di Jabatan Perdana Menteri (Ekonomi) Datuk Seri Mustapa Mohamed dan Ketua Setiausaha Negara, Tan Sri Mohd. Zuki Ali,” ujar beliau.
Tambah beliau, pegawai khusus di setiap kementerian juga akan dilantik sebagai pegawai rujukan untuk memberi maklum balas segera kepada Pasukan Khas yang diurusetiakan oleh Kementerian Perdagangan Dalam Negeri dan Hal Ehwal Pengguna (KPDNHEP).
“Kerajaan sentiasa berusaha untuk memastikan Keluarga Malaysia tidak terkesan dengan serius akibat daripada kenaikan inflasi di seluruh dunia,” katanya. – KOSMO! ONLINE


45,230 pencarum Perkeso kembali bekerja
Oleh AHMAD SHAHERMAN SHAMSURI

29 Jun 2022, 5:01 pm
KUALA LUMPUR – Seramai 45,230 pencarum Pertubuhan Keselamatan Sosial (Perkeso) kembali bekerja menerusi program Return to Work (RTW) setakat Mei lalu.
Timbalan Ketua Eksekutif (Operasi) Perkeso, John Riba Marin berkata, daripada jumlah itu, lebih lima peratus atau 2,200 pencarum menceburkan diri dalam bidang keusahawanan dan perniagaan sejak RTW ditubuhkan pada 2007.
Menurutnya, RTW bukan sahaja membantu pekerja yang ditimpa bencana kembali ke alam pekerjaan, malah turut membuka jalan kepada mereka untuk menceburi bidang perniagaan.
“Peserta turut dibantu dalam aspek pengkomersilan dan pemasaran produk menerusi pelbagai saluran termasuk rancangan RTW SHOP yang disiarkan di platform media sosial.
“Misalnya projek jualan biskut raya oleh tiga peserta RTW yang disiarkan menerusi RTW SHOP pada April lalu berjaya membantu RTWPreneur menjana pendapatan dengan keuntungan kasar RM10,000 apabila hampir 1,000 balang biskut raya berjaya dijual,”katanya pada pertandingan MasterChef Return To Work di Kolej Komuniti Selayang di sini hari ini.
Dalam pertandingan itu, Mohd. Asri Mohd. Sharap yang berasal dari Seremban, Negeri Sembilan dinobatkan sebagai pemenang yang pertandingan julung kali diadakan itu.

Dia yang sebelum ini bekerja sebagai cef di sebuah restoran di ibu kota terpaksa melupakan kariernya selepas ditimpa kemalangan tahun lalu sewaktu pulang dari tempat kerja.
Menurut bapa kepada dua anak itu, selama lebih setahun tidak bekerja, Perkeso banyak membantunya meneruskan kelangsungan hidup menerusi pampasan dan beberapa bantuan yang telah disalurkan.-KOSMO! ONLINE.


Iraq catat kematian pertama akibat taun
Oleh KOSMO!

29 Jun 2022, 5:00 pm
BAGHDAD – Iraq melaporkan kematian pertama akibat wabak kolera atau taun di negara itu semalam, dengan 17 kes baharu direkodkan dalam tempoh 24 jam, lapor akhbar Arab News.
Kes kematian itu direkodkan di wilayah utara Kirkuk, kata Jurucakap Kementerian Kesihatan, Seif Al-Badr seperti dilaporkan oleh media tempatan.
“Sepanjang 24 jam lalu, 17 kes baharu telah dikesan, menjadikan jumlah keseluruhan sebanyak 76 kes kolera didaftarkan di Iraq sejak awal tahun ini,” katanya.
Wabak itu pertama kali dilaporkan secara rasmi pada awal bulan ini dengan wilayah Kirkuk menyumbang satu daripada 13 kes yang disahkan ketika itu.
Jangkitan lain kebanyakannya tertumpu di wilayah Sulaimaniyah, di wilayah autonomi Kurdistan.
Menurut Seif, wabak taun terakhir yang tercetus secara meluas di negara itu bermula sejak 2015 dengan wilayah Baghdad dan Babil paling teruk terjejas.

Kolera atau taun adalah penyakit cirit-birit akut yang boleh dirawat menggunakan antibiotik dan penghidratan. Wabak itu bagaimanapun boleh membunuh pesakit dalam beberapa jam tanpa rawatan perubatan.
Penyakit itu berpunca daripada sejenis kuman yang biasanya disebarkan oleh keadaan yang tidak bersih. Orang ramai akan dijangkiti apabila mereka menelan makanan atau air yang membawa pepijat. – Agensi


Allianz giat berlatih hadapi cabaran rakan-rakan media
Oleh KOSMO!

29 Jun 2022, 4:53 pm
PASUKAN badminton Allianz Malaysia Berhad berada pada prestasi terbaik ketika ini untuk berdepan saingan Kejohanan Badminton Terbuka Allianz-Media 2022 yang akan berlangsung esok.
Kejohanan tahunan yang memulakan edisi sulungnya pada 2019 terpaksa ditangguhkan selama dua tahun sebelum ini ekoran penularan wabak Covid-19, namun kembali dianjurkan tahun ini.
Pada kejohanan kali ini, sebanyak tujuh pasukan termasuk pasukan Allianz akan turun berentap merebut gelaran juara sekali gus menyaksikan sambutan diterima lebih hangat apabila hanya lima pasukan bersaing sebelum ini.
Antara pasukan yang akan menyertai kejohanan kali ini adalah The Star, New Straits Times, China Press, Kosmo, Astro dan Sinar Harian.
Ketua Pegawai Eksekutif Allianz Malaysia, Sean Wang memberitahu, kejohanan tersebut dianjurkan adalah bertujuan untuk mewujudkan satu hubungan yang lebih akrab antara syarikat berkenaan dan para pengamal media yang sedia terwujud sebelum ini.
“Kami sentiasa mengharapkan hubungan yang erat bersama rakan-rakan media. Selepas kali pertama dianjurkan, kami terpaksa menangguhkan acara tahunan ini atas alasan yang sama seperti semua orang, penularan Covid-19.

“Selepas keadaan kembali reda dan dalam proses pemulihan, kami memilih untuk kembali meneruskan apa yang tertangguh sebelum ini dengan mengembalikan penganjuran kejohanan ini.
“Allianz sendiri memiliki pemain sosial yang serius meminati badminton, jadi kami memutuskan untuk membuat persiapan rapi bagi kejohanan kali ini.
“Secara keseluruhannya, saya bangga dengan persiapan kami dan berharap dapat memberi saingan yang sengit kepada rakan media kami,” katanya. – KOSMO! ONLINE


Harga air mata, ‘alter ego’ Aina Abdul
Oleh MOHAMMAD SHAHEMY AZMI

29 Jun 2022, 4:17 pm
PENTAS berprestij Panggung Sari, Istana Budaya menjadi saksi kehadiran penyanyi Aina Abdul dalam industri muzik tanah air bukan main-main. Baru sahaja bertapak dalam industri seni hiburan sejak sekitar lima tahun, tekad dan cita-cita besar Aina untuk menganjurkan konsert sulungnya termakbul pada 25 dan 26 Jun lalu biarpun terpaksa mengerah keringat dan air mata. Semua itu demi menggapai antara impian wajib sebagai anak seni. Jiwa penyanyi berusia 29 tahun itu cukup teguh mahu bergelar seorang penghibur. Lontarkanlah apa sahaja kritikan atau…

Sila Log Masuk atau Langgan untuk membaca berita sepenuhnya


Harga siling runcit ayam RM9.40 sekilogram bermula 1 Julai
Oleh EDDY AQMAL MOHAMED HAMIDI

29 Jun 2022, 4:58 pm
PUTRAJAYA – Kerajaan hari ini mengumumkan harga siling runcit bagi ayam standard di Semenanjung Malaysia ditetapkan pada kadar RM9.40 sekilogram berkuatkuasa bermula 1 Julai ini.
Menteri Pertanian dan Industri Makanan, Datuk Seri Ronald Kiandee berkata, Mesyuarat Jemaah Menteri juga bersetuju menetapkan harga siling runcit telur ayam pada kadar RM0.45 sen sebiji bagi gred A, gred B (RM0.43 sebiji) dan gred C (RM0.41 sebiji) di Semenanjung
Malaysia.
“Mesyuarat Jemaah Menteri telah mengambil keputusan untuk tidak mengapungkan harga ayam sebaliknya meneruskan subsidi serta menetapkan harga siling runcit bagi ayam standard malah keputusan ini juga telah mengambil kira dan diselaraskan dengan Bantuan Keluarga Malaysia (BKM) yang diumumkan oleh Perdana Menteri baru-baru ini.
“Seramai 8.6 juta penerima BKM sudah diluluskan dengan isi rumah bakal menerima sehingga RM2,600 tahun ini malah bantuan ini adalah tertinggi yang pernah diberikan oleh mana-mana kerajaan,” katanya dalam kenyataan hari ini.
Ronald berkata, dengan pelaksanaan subsidi itu, kerajaan memperuntukkan sebanyak RM369.5 juta, menjadikan jumlah keseluruhan subsidi adalah sebanyak RM1.1 bilion sejak 5
Februari lalu.
“Isu kenaikan harga barang tidak berlaku di Malaysia sahaja, sebaliknya ia merupakan fenomena global ekoran gangguan rantaian bekalan akibat konflik geopolitik dan perubahan iklim.

“Bagaimanapun, kerajaan sedaya upaya berusaha menetapkan mekanisme pengawalan harga bagi memastikan Keluarga Malaysia tidak terbeban dengan cabaran kos sara hidup,” ujar beliau. – KOSMO! ONLINE


Pijak kepala pemuda sampai mati, peniaga dihukum gantung
Oleh DIYANATUL ATIQAH ZAKARYA

29 Jun 2022, 3:50 pm
MELAKA – Seorang peniaga dijatuhi hukuman mati oleh Mahkamah Tinggi di sini hari ini selepas didapati bersalah memijak kepala seorang pemuda yang tidak dikenali sehingga menyebabkan kematian, enam tahun lalu.
Hakim Datuk Ahmad Nasfy Yasin memutuskan hukuman itu terhadap tertuduh, S Pandiaraj, 33, selepas pihak pendakwaan berjaya membuktikan prima facie di akhir kes pembelaan.
Tertuduh kelihatan tenang dan menoleh ke belakang memandang wajah ahli keluarganya ketika hukuman itu dibacakan hakim.
Ahmad Nafsy dalam penghakimannya berkata, setelah meneliti keterangan fakta forensik dan laporan bedah siasat, mahkamah mendapati mangsa, S. Ammos Devaprraven, 27, meninggal dunia akibat dipijak oleh tertuduh.
Katanya, mahkamah mendapati kecederaan dialami si mati tidak konsisten dengan kemalangan jalan raya seperti yang dilaporkan oleh saksi kejadian.
Jelasnya, kematian itu disebabkan tindakan tertuduh yang telah mencederakan mangsa sehingga menyebabkan kematian.

Mengikut pertuduhan, tertuduh bersama dua lagi yang masih bebas membunuh Ammos Devaprraven di Jalan Tun Ali di sini pada pukul 4.30 pagi, 23 Oktober 2016. Pendakwaan dibuat mengikut Seksyen 302 Kanun Keseksaan yang membawa hukuman mati mandatori.
Pengarah Pendakwaan negeri, Ahmad Sazali Omar dan Timbalan Pendakwa Raya, Mohd. Nabilalif Mohd. Rosli dalam hujahan menegaskan dua saksi mengatakan mangsa dipijak di kepala atas jalan tar oleh tertuduh selama satu minit.
Ujarnya, saksi kemudian membawa mangsa ke Hospital Melaka dan membuat laporan palsu bahawa si mati telah dilanggar lari. Saksi kemudiannya menghubungi abang si mati memaklumkan adiknya telah dipijak.
Menurut saksi, kejadian itu berlaku disebabkan tertuduh tidak berpuas hati dengan kata-kata mangsa yang mengeluarkan perkataan ‘orang mabuk apa dia cakap hari ini, esok dah lupa’. – KOSMO! ONLINE.


Rider cemas helikopter terbang rendah atas kepala
Oleh KOSMO!

29 Jun 2022, 4:17 pm
PETALING JAYA – Sekumpulan penghantar makanan berdepan detik cemas apabila sebuah helikopter dilihat terbang rendah berhampiran mereka.
Menerusi rakaman yang dikongsikan portal Viral Perak di Facebook semalam, keadaan menjadi sedikit huru-hara apabila mereka terpaksa menahan motosikal masing-masing bagi mengelak dari terjatuh.
Bagaimanapun, beberapa buah motosikal yang diletakkan di kawasan berkenaan akhirnya ‘tumbang’ ekoran angin terlalu kuat.
Difahamkan, kejadian tersebut berlaku di Kampar, Perak susulan latihan yang dilakukan oleh pihak bomba.
“Ingatkan ribut tadi, rupanya helikopter atas kepala, habis jatuh motosikal rider,” tulisnya.
Sementara itu, menjengah di ruangan komen, rata-rata orang ramai turut bersimpati dengan nasib penghantar makanan terbabit serta ada yang mempersoalkan keberadaan mereka di kawasan tersebut

“Benda itni nampak lucu, tapi sebenarnya kasihan kepada rider,” ujar Nora Hifah.
“Rasanya ini helikopter dalam sesi latihan yang dilakukan bomba. Sudah minta orang awam berada lebih jauh dari kawasan, tapi ramai yang nak lihat dari jarak lebih dekat. Dah terbalik motosikal,” kata seorang pengguna. – KOSMO! ONLINE


Cubaan seludup masuk ganja dijangka meningkat
Oleh NUR NAZLINA NADZARI

29 Jun 2022, 4:12 pm
PADANG BESAR – Cubaan sindiket menyeludup ganja ke negara ini dijangka meningkat susulan keputusan Thailand ‘menghalalkan’ penanaman dan penggunaan bahan tersebut sejak 9 Jun lalu.
Ketua Polis Perlis, Datuk Surina Saad berkata, pihaknya bagaimanapun belum mengesan berlaku peningkatan dalam kegiatan tersebut buat masa ini.
“Penawaran akan jadi banyak di Thailand, jadi saya menjangkakan akan berlaku peningkatan penyeludupan ke negara ini.
“Ini kerana biasanya ketum akan diseludup ke Thailand manakala ganja pula akan dibawa masuk ke Malaysia,” katanya pada sidang akhbar selepas hadir pada program pelupusan barang kes daun ketum di Tapak Pelupusan Sisa Pepejal Sanitari Rimba Mas di sini hari ini.
Kata beliau, harga ganja didapati masih sama iaitu RM2,500 sekilogram.
“Buat masa ini tidak berlaku lagi penurunan harga ganja susulan perkembangan terbaharu itu,” ujarnya. – KOSMO! ONLINE.


Dikecam ‘cop’ parkir, akhirnya terpaksa mengalah
Oleh KOSMO!

29 Jun 2022, 3:38 pm
PETALING JAYA – Seorang wanita dikecam orang ramai selepas video memperlihatkan tindakannya ‘cop’ tempat letak kereta tular menerusi media sosial.
Menurut rakaman yang dikongsikan pada Facebook DashCam Owners Malaysia, wanita itu berdiri di kotak tempat kenderaan yang kosong bagi menghalang kereta lain memasukinya.
Berdasarkan gerak-geri wanita itu, kelihatan dia menunjukkan ke arah kereta lain mahu meletakkan kenderaan di situ namun, akhirnya terpaksa mengalah.
Dalam pada itu, netizen turut memuji pemilik kenderaan yang tidak menghiraukan tindakan wanita tersebut serta terus meletakkan kereta di situ.
“Tindakan kamu itu betul. Elok ajar orang begini, nak ‘cop parking’, bayarlah kepada majlis. Baru berakal,” ujar seorang netizen.
“Bukankah ada akta kata ‘cop parking’ jadi kesalahan,” kata seorang lagi netizen. -KOSMO! ONLINE.


Kematian pelajar universiti, polis tunggu laporan kimia
29 Jun 2022, 4:02 pm
SERDANG – Polis masih menunggu laporan lengkap jabatan kimia berhubung kematian seorang pelajar di dalam bilik berkunci di sebuah universiti sekitar daerah ini semalam.
Menurut Ketua Polis Daerah Serdang, Asisten Komisioner A. A. Anbalagan, proses bedah siasat sedang dijalankan.
“Setakat ini, tiada unsur jenayah ditemui dan punca kematian masih lagi dalam siasatan.
“Kita juga sedang menunggu laporan kimia dari Hospital Serdang,” katanya ketika dihubungi Kosmo! hari ini.
Berita berkaitan: Pelajar universiti ditemui meninggal dunia
Terdahulu, Kosmo! Online melaporkan, mayat pelajar lelaki tahun akhir berusia 29 tahun jurusan Sarjana Kesusasteraan Melayu, Fakulti Bahasa Moden dan Komunikasi itu ditemui dalam keadaan terlentang di sebelah katil.

Kehilangan mangsa disedari seorang rakan yang telah pergi ke bilik mangsa di tingkat lima sebelum mendapati bilik mangsa berkunci dan berbau busuk.
Kes diklasifikasikan sebagai mati mengejut (SDR) dan mayat pelajar terbabit telah di hantar ke Hospital Serdang untuk tindakan lanjut. – KOSMO! ONLINE


Kematian pelajar universiti, polis tunggu laporan kimia
29 Jun 2022, 3:53 pm
SERDANG – Polis masih menunggu laporan lengkap jabatan kimia berhubung kematian seorang pelajar di dalam bilik berkunci di sebuah universiti sekitar daerah ini semalam.
Menurut Ketua Polis Daerah Serdang, Asisten Komisioner A. A. Anbalagan, proses bedah siasat sedang dijalankan.
“Setakat ini, tiada unsur jenayah ditemui dan punca kematian masih lagi dalam siasatan.
“Kita juga sedang menunggu laporan kimia dari Hospital Serdang,” katanya ketika dihubungi Kosmo! hari ini.
Terdahulu, Kosmo! Online melaporkan, mayat pelajar lelaki tahun akhir berusia 29 tahun jurusan Sarjana Kesusasteraan Melayu, Fakulti Bahasa Moden dan Komunikasi itu ditemui dalam keadaan terlentang di sebelah katil.
Kehilangan mangsa disedari seorang rakan yang telah pergi ke bilik mangsa di tingkat lima sebelum mendapati bilik mangsa berkunci dan berbau busuk.

Kes diklasifikasikan sebagai mati mengejut (SDR) dan mayat pelajar terbabit telah di hantar ke Hospital Serdang untuk tindakan lanjut. – KOSMO! ONLINE.


2 suspek rompakan bank di Kanada ditembak mati
Oleh KOSMO!

29 Jun 2022, 4:04 pm
MONTREAL, KANADA – Dua suspek yang terlibat dalam satu insiden rompakan bank di Kanada ditembak mati semalam, ketika adegan tembak-menembak dengan polis yang turut mengakibatkan enam pegawai cedera, kata pihak berkuasa tempatan.
Tambah pegawai, suspek ketiga bagaimanapun dapat melarikan diri.
“Ini menjadi insiden yang berterusan dengan kehadiran polis yang ramai di kawasan tersebut,” kata Ketua Polis Saanich, Dean Duthie dalam satu sidang akhbar.
Dalam kejadian kira-kira pukul 11 pagi (waktu tempatan), dua suspek bersenjata dilaporkan memasuki sebuah bank di Saanich, bandar yang mempunyai sekitar 114,000 penduduk di luar bandar Victoria dalam wilayah British Columbia.
“Beberapa pegawai kami bertindak balas ke lokasi kejadian dan berlakunya tembak-menembak dengan dua suspek bersenjata yang melepaskan tembakan ke arah polis.
“Dua suspek itu ditembak mati di tempat kejadian,” kata polis.

Tiada kakitangan bank atau orang awam yang cedera dalam kejadian itu.
Tambah Duthie, beberapa anggota polis kini dirawat di hospital kerana mengalami kecederaan.
Sehingga lewat kelmarin, tiga anggota yang cedera telah menjalani pembedahan manakala sebilangan yang lain dibenarkan keluar dari hospital.
Sejurus selepas insiden tersebut, satu arahan pengosongan dikeluarkan kepada bangunan-bangunan di sekitar bank berkenaan susulan penemuan bahan letupan di dalam sebuah kenderaan milik suspek. – AFP


Akta kawal tembakau masih tunggu kelulusan AGC
Oleh MOHD RIDZAUDDIN ROSLAN

29 Jun 2022, 3:42 pm
BANGI- Akta baharu bagi kawalan tembakau dan rokok yang dijangka dibentangkan pada sesi Parlimen Julai depan masih dalam proses menunggu kelulusan daripada Jabatan Peguam Negara (AGC).
Timbalan Menteri Kesihatan 1, Datuk Dr. Noor Azmi Ghazali berkata, draf akta itu memerlukan masa memandangkan ia lebih bersifat holistik dan menyeluruh bagi memastikan isu tembakau dan merokok dapat dikawal sebaiknya.
“Kawalan tembakau selama ini tiada, ia merupakan Rang Undang-Undang (RUU) yang kita tunggu lama. Difahamkan, sudah ada di AGC dan tengah tunggu kelulusan.
“Kita jangka akan bentangkan dalam sesi Parlimen akan datang serta berharap semua pihak akan bersetuju,” katanya pada sidang akhbar sempena Seminar Kebangsaan Penyalahgunaan Bahan 2022 (PREVENT 2022) di sini tadi.
Katanya, sekiranya akta itu berjaya dibentangkan kelak ia mampu mengurangkan kemudaratan rakyat akibat tabiat merokok seperti penyakit strok, paru-paru serta kanser.
Sebelum ini, Menteri Kesihatan, Khairy Jamaluddin Abu Bakar menjelaskan, akta baharu bagi melarang kegiatan merokok dan pemilikan sebarang produk merokok termasuk rokok elektronik (vape) ke atas generasi yang lahir selepas 2005 atau dikenali sebagai ‘Generational End Game’ (GEG) akan dibentangkan di Parlimen Julai depan.

Melalui peruntukan GEG ini, individu yang lahir pada 1 Januari 2005 dan seterusnya adalah dilarang merokok, membeli atau memiliki sebarang bentuk produk merokok termasuk rokok elektronik atau vape.
Selain itu, tiada orang dibenarkan menjual produk merokok kepada golongan GEG ini.
Dalam perkembangan sama, Noor Azmi berharap agar pelaksanaan PREVENT 2022 dapat memberikan kesedaran kepada semua komuniti mengenai bahaya ancaman dadah.
“Jika gejala dadah terus berleluasa, tiada individu, keluarga ataupun masyarakat akan terus selamat. Ini bersandarkan realiti bahawa dadah mampu menguasai tubuh dan minda seseorang individu,” jelasnya. -KOSMO! ONLINE.


Sorok 84,000 biji pil kuda dalam kotak syarikat kurier
Oleh ROHANA MOHD. NAWI

29 Jun 2022, 4:07 pm
KOTA BHARU – Taktik tiga pengedar dadah menggunakan kotak sebuah syarikat kurier untuk menyimpan 84,000 biji pil kuda bernilai RM840,000 bagi mengaburi mata pihak berkuasa gagal apabila mereka dicekup di Kampung Jejuluk, Banggu di sini kelmarin.
Dalam tangkapan kira-kira pukul 3 petang itu, suspek berusia 27 dan 29 tahun berada di dalam sebuah kereta jenis Honda Jazz manakala seorang lagi suspek berusia 33 tahun sedang menunggang motosikal jenis Honda Icon.
Pemangku Ketua Polis Kelantan, Datuk Muhamad Zaki Harun berkata, semasa serbuan, pihaknya menemui satu kotak syarikat kurier di tempat duduk penumpang belakang kereta tersebut dan di dalamnya terdapat 14 bungkusan mengandungi pil kuda.
“Kumpulan itu dipercayai aktif mengedar pil kuda sejak awal tahun ini. Pil yang dirampas dipercayai untuk dijual untuk pasaran negeri ini dan luar Kelantan,” katanya pada sidang akhbar di Ibu Pejabat Polis Kontinjen (IPK) Kelantan di sini hari ini.
Muhamad Zaki berkata, polis menemui wang RM3,950 dipercayai hasil penjualan dadah.
Susulan penahanan tiga lelaki itu, salah seorang suspek memberi maklumat kepada polis mengenai kegiatan seorang lagi anggota sindiket yang menyimpan 168,000 pil kuda bernilai RM1.68 juta di sebuah rumah di Kampung Takang, Tawang dekat Bachok pada hari sama.

Polis menahan seorang lagi lelaki berusia 33 tahun yang menyimpan dadah tersebut dan menyita kereta Perodua Myvi. Dalam dua serbuan, polis merampas 252,000 biji pil kuda bernilai lebih RM2.5 juta.- KOSMO! ONLINE.


Waspada ancaman tebuan pada musim panas
Oleh TENGKU DANISH BAHRI TENGKU YUSOFF

29 Jun 2022, 3:58 pm
KUALA TERENGGANU – Kematian budak lima tahun disengat tebuan tanah di Kampung Tok Jembal, Kuala Nerus pada Ahad lalu merupakan kes kelima seumpama itu di negeri ini dalam tempoh lima tahun.
Penolong Pengarah Operasi Jabatan Bomba dan Penyelamat Malaysia (JBPM) Terengganu, Muhammad Basri Kamaruzaman berkata, empat kes kematian sebelum itu turut melibatkan kanak-kanak yang berumur tiga, lapan (dua kes) dan 11 tahun sejak tahun 2017.
Katanya, sepanjang tahun lalu, sebanyak 956 panggilan kecemasan diterima JBPM Terengganu daripada orang ramai memohon memusnahkan sarang serangga berbisa terbabit.
“Kita turut menerima 150 penggilan kecemasan berhubung ancaman tebuan sejak awal tahun dan ia dijangka bertambah dengan ketibaan musim panas pada masa ini.
“Tebuan sangat aktif ketika cuaca lembap dan panas dan kita menjangkakan akan menerima aduan lebih 100 panggilan sehari
tentang ancaman serangga tersebut,” katanya ketika ditemui Kosmo! di sini hari ini.
Muhammad Basri berkata, tebuan tanah gemar bersarang di kawasan berlubang, siling rumah dan pokok-pokok renek.

Kosmo! kelmarin melaporkan mangsa, Eidrish Mohd. Khalid, 5, maut setelah terkena lebih 60 sengatan tebuan ketika bermain di taman permainan hadapan rumah datuknya. – KOSMO! ONLINE.


KKM sasar golongan muda dedah bahaya ‘doktor gigi’ palsu
Oleh TENGKU DANISH BAHRI TENGKU YUSOFF

29 Jun 2022, 3:33 pm
KUALA NERUS – Kementerian Kesihatan (KKM) mengambil inisiatif memberi kesedaran tentang bahaya mendapatkan perkhidmatan pergigian dengan individu tidak bertauliah kepada golongan muda khususnya pelajar institusi pengajian tinggi (IPT).
Pengarah Kanan (Pergigian) Kementerian Kesihatan Malaysia (KKM), Dr. Noormi Othman berkata, golongan muda khususnya di Lembah Klang dikesan paling ramai menjadi mangsa ‘doktor gigi’ palsu terbabit.
Beliau berkata, pihak tidak bertanggungjawab terbabit mencari mangsa menawarkan perkhidmatan rawatan gigi pada harga tidak masuk akal menerusi platform media sosial seperti Facebook, Instagram dan TikTok.
“Golongan muda mempunyai keinginan mencuba (memakai pendakap gigi dan venir) tetapi kurang kesabaran untuk menunggu nombor giliran (di hospital kerajaan).
“Sudahnya mereka terpedaya dengan iklan-iklan di media sosial,” katanya selepas melancarkan Kempen ‘Katakan Tidak Kepada Doktor Gigi Palsu’ di Universiti Malaysia Terengganu (UMT) di sini hari ini.
Kosmo! 13 Februari lalu melaporkan ramai yang obses dengan kecantikan gigi terperdaya apabila menjadi mangsa perkhidmatan doktor gigi tidak bertauliah.

Mangsa-mangsa mengakui menyesal mendapatkan perkhidmatan venir tiruan terbabit yang menyebabkan mereka terpaksa merana menanggung kesakitan apabila gusi berdarah, gigi rosak, rahang sukar dibuka dan mulut berbau busuk. – KOSMO! ONLINE.


Buat baik pun orang tetap benci – Alya Iman
Oleh SAIRUL ZAMRI MISRANI

29 Jun 2022, 2:39 pm
KUALA LUMPUR – Pelakon cantik, Alya Iman mengakui masih berdepan pandangan skeptikal masyarakat susulan kontroversi perempuan perampas yang menjatuhkan maruahnya sebelum ini.
Bukan sahaja dipandang sebelah mata, pucuk muda berusia 21 tahun itu juga harus menelan pelbagai gelaran tidak manis netizen yang sehingga hari ini masih menyimpan perasaan benci terhadap dirinya.
“Jujur sampai ke hari ini, orang masih cakap buruk tentang diri saya. Masih ada yang panggil saya dengan macam-macam gelaran. Perampaslah, pisau cukurlah dan macam-macam lagi.
“Tapi saya tak ada kuasa untuk menghalang orang untuk cakap apa-apa tentang saya. Sebagai selebriti, saya kena terima apa saja netizen nak cakap.
“Saya terima dengan hati terbuka. Saya selalu cakap pada diri, benda dah jadi, setiap apa yang jadi, ada hikmah. Apa saja orang nak cakap pasal saya, Insya-Allah saya terima,” katanya.
Alya atau nama sebenarnya Nur Alya Iman Azmil ditemui pada majlis tayangan perdana filem 7 Minggu Sebelum Kahwin terbitan KRU Studios Bloombordia yang akan disiarkan di Astro First bermula 7 Julai depan.

Dalam pada itu, anak kepada pelakon terkenal Allahyarham Azmil Mustapha itu mengakui gembira menikmati momen sebagai seorang wanita berstatus solo selepas hubungannya dengan seorang duda anak dua, Ridhwan Rosli putus di tengah jalan April lalu.
“Buat masa sekarang ini, saya memang single (solo) dan dah tak ada kena mengena dengan Ridhwan lagi. Tapi kami masih kekal bersahabat baik macam biasa.
“Namun, saya nak ingatkan, saya not available (sudah dimiliki). Bukan sebab dah ada kekasih baru, tapi saya nak fokus karier seni dan malas nak fikir soal cinta.
“Saya dan Ridhwan berpisah sejak bulan puasa lalu. Bagi saya, hubungan ini tak lebih daripada sekadar sahabat,” katanya.
Terdahulu, pelakon yang mula dikenali menerusi drama Senafas Rindu bergandingan bersama Syafiq Kyle itu mengejutkan dunia hiburan apabila menjalin hubungan sulit dan bertunang dengan seorang ahli perniagaan berstatus suami orang.
Alya bagaimanapun memutuskan ikatan pertunangan tersebut apabila kehadirannya mendapat tentangan hebat daripada isteri lelaki berkenaan.
Selepas terpalit dengan kontroversi tersebut, Alya kemudian menjalinkan hubungan cinta dengan Ridhwan sekitar dua tahun lalu. – KOSMO! ONLINE


Guru mengaji mengaku tak bersalah rogol, amang seksual dua beradik
Oleh SITI NOR MAS ERAH AMRAN

29 Jun 2022, 2:48 pm
SEBERANG PERAI – Seorang guru mengaji dihadapkan di dua Mahkamah Sesyen Butterworth di sini hari ini atas 17 pertuduhan rogol dan amang seksual terhadap dua beradik sejak tujuh tahun lalu.
Tertuduh yang berusia 74 tahun bagaimanapun mengaku tidak bersalah selepas pertuduhan terhadapnya dibacakan jurubahasa di hadapan Hakim Noor Aini Yusof dan Norhayati Mohd. Yunus.
Mengikut enam pertuduhan di hadapan Hakim Noor Aini, tertuduh didakwa merogol seorang kanak-kanak yang ketika itu berusia tujuh tahun di sini di antara 1 Januari 2018 hingga 31 Disember 2020.
Tertuduh didakwa melakukan kesalahan itu mengikut Seksyen 376(1)(e) yang jika sabit kesalahan boleh dihukum penjara maksimum 20 tahun dan sebatan.
Warga emas itu turut didakwa melakukan amang seksual fizikal terhadap mangsa mengikut Seksyen 14(d) Akta Kesalahan Seksual Terhadap Kanak-Kanak 2017 yang memperuntukkan hukuman penjara maksimum 20 tahun dan sebatan, jika sabit kesalahan.
Sementara itu, bagi 11 lagi pertuduhan di hadapan hakim Norhayati, tertuduh didakwa merogol dan melakukan amang seksual fizikal ke atas kanak-kanak berusia lima tahun yang juga kakak kepada mangsa pertama.

Mengikut pertuduhan, tertuduh didakwa melakukan perbuatan itu di lokasi sama di antara 1 Januari 2014 sehingga Mac 2021.
Tertuduh didakwa melakukan kesalahan itu mengikut Seksyen 376(1)(e) dan Seksyen 14(d) Akta Kesalahan Seksual Terhadap Kanak-Kanak 2017 yang memperuntukkan hukuman penjara maksimum 20 tahun dan sebatan, jika sabit kesalahan.
Kes dikendalikan Timbalan Pendakwa Raya, Aisyah Al Humayrah Kamarulzaman dan Muhamad Syeqal Che Murat.
Aisyah Al Humayrah dan Muhamad Syeqal memohon mahkamah supaya tiada sebarang jaminan ditawarkan terhadap tertuduh. – KOSMO! ONLINE.


Hafiz Mahamad sedia tempat asuhan untuk anak pekerja
Oleh NURUL AIN NATASHA MAZLAN

29 Jun 2022, 2:38 pm
PETALING JAYA – Usahawan terkenal, Hafiz Mahamad bakal menyediakan tempat asuhan kanak-kanak untuk pekerjanya bagi membantu meringankan beban mereka.
Hafiz dalam satu hantaran di TikTok berkata, dia memahami kos untuk menghantar anak-anak ke tempat asuhan mencecah sehingga RM500 untuk seorang anak.
“Ini janji saya, mungkin nampak kecil tapi benda ini bermakna sangat untuk semua staf Ainaa.
“Saya akan sediakan ‘nursery’ untuk anak-anak staf. Staf saya ramai yang dah kahwin, saya faham kos ‘nursery’ dekat luar mahal.
“Saya tahu kehidupan awak di luar macam mana. Nak bayar untuk seorang anak RM500, kalau dua orang anak dah RM1,000 dan sebagainya. Jadi saya nak selesaikan masalah itu,” katanya.
Tambahnya, jika tiada aral melintang, tempat asuhan tersebut akan beroperasi pada Oktober atau Disember tahun ini.

Dalam pada itu, rata-rata orang ramai turut memuji tindakan Hafiz yang prihatin dan sentiasa menjaga kebajikan pekerjanya.
“Kejayaan demi kebahagian betul-betul kena dengan ayat dia. Apa yang dia buat kena dengan slogan itu,” komen Ernaa Mahzam.
“Nangis. Susah sangat nak jumpa bos macam ini. Kalau dah dapat bos macam ini wajib hargai,” kata seorang pengguna.
“Ya Allah, murah rezeki. Seronok dapat majikan macam ini. Ringan semua beban staf,” kata Myra Ateng. – KOSMO! ONLINE.


MK K-Clique tak kisah berjodoh dengan wanita berusia
Oleh SAIRUL ZAMRI MISRANI

29 Jun 2022, 2:11 pm
KUALA LUMPUR – Penyanyi dan pelakon popular, MK K-Clique tidak menolak seandainya ditakdirkan berjodohan dengan wanita lebih berusia daripadanya.
MK berkata, secara peribadi dia melihat wanita lebih berusia mempunyai kelebihan dan keistimewaan tersendiri selain lebih matang dalam segenap aspek.
“Andai ditakdirkan jodoh saya dengan wanita yang sedikit berusia daripada umur saya, saya okey saja dan tiada masalah.
“Lagipun kalau kita tengok ramai saja lelaki sekarang bercinta dan bernikah dengan wanita lebih berusia.
“Pada saya, perkara tersebut (beza umur) tidak perlu dijadikan isu apatah lagi persoalan. Asalkan hubungan yang dibina berkekalan dan bahagia pun sudah mencukupi,” katanya.
MK ditemui pada majlis tontonan perdana filem 7 Hari Sebelum Kahwin terbitan KRU Studios & Bloombordia Sdn. Bhd. yang turut dijayakan pelakon Nora Danish, Sham Visa, Yassin, Ropie, Alya Iman, Vaneesa Reynauld dan Azizah Mahzan.

Filem yang bakal menemui penonton bermula 7 Julai nanti menerusi saluran Astro First tersebut menyaksikan MK memegang watak sebagai Amar Baharom dan bercinta dengan Syifa (Nora Danish) yang lebih berusia daripadanya.
Diminta kesahihan tentang status percintaannya dengan wanita yang sering diperkatakan netizen dalam media sosial, rapper kumpulan K-Clique dengan nama lengkap Muhammad Hairi Amin Hamdan itu tidak mengiyakan dan tidak juga menidakkan persoalan tersebut.
“Saya sedang dalam proses memperbaiki diri dan menyayangi semua orang yang ada di sekeliling saya.
“Mereka termasuklah keluarga dan sahabat-handai yang sentiasa ada di sisi menyokong kerjaya seni saya selama ini.
“Kalau dah sampai masanya (kahwin) dan tiba giliran, saya janji akan beritahu dan uar-uarkan kepada semua. Benda baik kita kenalah kongsi,” katanya.
Terdahulu, pada pertengahan Mei lalu, tular sebuah video dalam media sosial dipercayai penyanyi rap kegilaan ramai itu sedang berpegangan tangan dengan seorang wanita yang didakwa teman wanitanya.
Menerusi video tersebut, MK dilihat menghadiri sebuah majlis di sebuah dewan dan berpakaian sedondon berona hitam dengan wanita yang dipercayai bergelar usahawan kelahiran Kuantan, Pahang itu.
Sebelum itu, MK, 25, turut pernah mencetuskan huru-hara dalam kalangan peminat wanitanya apabila memuat naik foto bersama seorang wanita dalam Instagram dengan kapsyen romantis dipercayai ditujukan kepada wanita itu. – KOSMO! ONLINE


Jendela perpindahan
Oleh KOSMO!

29 Jun 2022, 2:26 pm
CRISTIANO RONALDO
BINTANG Manchester United ini dilaporkan menolak tawaran perpindahan menyertai pasukan milik David Beckham, Inter Miami dan mahu kekal di Old Trafford. Ronaldo dilaporkan bakal dilantik sebagai kapten pasukan oleh pengurus baharu, Erik Ten Hag.

DIVOCK ORIGI
PENYERANG Liverpool ini tiba di Itali untuk melengkapkan perpindahannya ke AC Milan. Origi, 27, menghabiskan tempoh tujuh tahun kariernya di Anfield dan hanya beraksi sebanyak tujuh kali pada saingan liga musim lalu ketika kontraknya memasuki tahun terakhir.

DECLAN RICE
WEST Ham United kekal dengan pendirian mereka untuk tidak menjual pemain tonggaknya ini dan masih berusaha untuk memujuk Rice menandatangani kontrak baharu. The Hammers sebelum ini enggan mengadakan rundingan sekiranya tawaran diterima kurang daripada £150 juta (RM809.81 juta).

SVEN BOTMAN
NEWCASTLE United dilaporkan bakal melengkapkan pemain pertahanan ini selepas setuju dengan nilai perpindahan bernilai £32 juta (RM172.76 juta). Botman tiba di Tyneside kelmarin untuk menjalani ujian perubatan sebelum proses menandatangani kontrak.

CHEICK DOUCOURE
CRYSTAL Palace semakin hampir untuk mendapatkan khidmat pemain tengah Lens ini. Skuad kendalian Patrick Vieira itu sudah bersetuju dengan nilai perpindahan bernilai £18 juta (RM97.18 juta) dan bonus sebanyak £4.3 juta (RM23.21 juta).


Pegawai polis nafi gambar-gambar kecederaan Bella dibocorkan PDRM
Oleh NUZULSHAM SHAMSUDDIN

29 Jun 2022, 2:25 pm
KUALA LUMPUR – Saksi pendakwaan ke-10, yang juga pegawai polis menafikan bahawa semua gambar-gambar kecederaan remaja sindrom down dikenali sebagai Bella yang tersebar dibocorkan oleh Polis Diraja Malaysia (PDRM).
Dalam pemeriksaan balas oleh pihak pembelaan hari ini, Juruanalisa Unit Siasatan Audio Video Makmal Forensik PDRM Inspektor Mior Samsul Abd. Rahman berkata beliau tidak mengetahui gambar dan video itu yang disebarkan seorang aktivis wanita dalam laman Facebooknya bersumberkan daripada mana.
Ketika ditanya, peguam Asiah Abd. Jalil, adakah dia bersetuju bahawa lima gambar yang disebarkan diambil dari video yang dibuat analisis, saksi itu menjawab dia tidak tahu gambar itu dari mana selain mengesahkan sepanjang analisis, telefon bimbit iaitu barang kes berada pada pihak polis.
Peguam : Saya cadangkan ada pegawai polis lain yang mempunyai akses kepada telefon bimbit tersebut dan telah bocorkan gambar-gambar ini (kecederaan Bella) kepada orang awam.
Mior Samsul: Saya tidak setuju.
Terdahulu saksi itu memberitahu kepada mahkamah bahawa segala barang kes yang diterima daripada pegawai penyiasat adalah dalam keadaan baik, selain barang kes, peralatan yang digunakan untuk menganalisa juga turut dalam keadaan baik dan sempurna.
“Semua peralatan berada dalam keadaan baik dan komputer yang digunakan juga dalam keadaan baik seperti biasa dan tiada masalah,” kata saksi itu.

Saksi itu berkata demikian ketika pemeriksaan utama oleh Timbalan Pendakwa Raya Timbalan Pendakwa Raya Zilfinaz Abbas berhubung keadaan barang kes yang diterima dan peralatan yang digunakan untuk menganalisa dalam kes ini.
Dalam pada itu, saksi itu turut menjelaskan komputer yang digunakan untuk menganalisa adalah milik Polis Diraja Malaysia (PDRM), yang mana komputer itu juga boleh akses dan digunakan dalam keadaan baik.
Pada prosiding sebelum ini, mahkamah ditunjukkan dua rakaman video yang memaparkan kecederaan dialami remaja perempuan sindrom down berusia 13 tahun dikenali sebagai Bella yang diselamatkan oleh seorang saksi.
Dua video berdurasi enam minit 32 saat dan 41 saat itu dimainkan yang mana kedua-dua video itu dianisis oleh Mior Samsul.
Mior Samsul dalam pernyataan saksinya sebelum ini berkata pada 22 Julai 2021, beliau menerima permohonan analisis berkaitan kes tersebut dan menerima barang kes iaitu sebuah telefon bimbit jenama iPhone bersama satu sim kad Maxis yang dihantar oleh Inspektor Suhaili Mahad.
Saksi itu berkata permohonan pegawai penyiasat dalam kes itu adalah untuk menjelaskan gambar kecederaan daripada video bertarikh 24 Jun 2021.
Siti Bainun, Ahd. Razali ,30, menghadapi dua pertuduhan iaitu mengabai dan menganiaya remaja perempuan itu sehingga menyebabkan mangsa mengalami kecederaan fizikal serta emosi.
Dia dituduh melakukan perbuatan itu di sebuah kondominium di Wangsa Maju di sini antara Februari dan Jun 2021. Pertuduhan mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya, jika sabit kesalahan.
Perbicaraan di hadapan Hakim Mahkamah Sesyen Izralizam Sanusi masih lagi bersambung. – KOSMO! ONLINE.


Krisis makanan ancam 323 juta penduduk dunia – Jokowi
Oleh KOSMO!

29 Jun 2022, 3:00 pm
BERLIN – Presiden Indonesia Joko Widodo (Jokowi) menyeru Kumpulan Tujuh (G7) dan Kumpulan 20 (G20) berganding bahu mengatasi krisis makanan yang mengancam rakyat di negara-negara membangun, lapor saluran berita Liputan6 semalam.
Jokowi berkata, krisis makanan berpotensi menyebabkan penduduk dunia terjerumus ke dalam kancah kebuluran dan kemiskinan melampau.
Perkara itu disampaikan oleh Jokowi semasa menghadiri sesi kedua Sidang Kemuncak G7 mengenai topik keselamatan makanan dan kesaksamaan gender yang berlangsung di Elmau, Jerman kelmarin.
“Menurut Program Makanan Sedunia (WFP), 323 juta orang tahun ini berisiko menghadapi kekurangan makanan.
“Lantaran, G7 dan G20 mempunyai tanggungjawab besar untuk mengatasi krisis ini,” katanya.
Kata Jokowi, keselamatan dan akses kepada makanan adalah isu hak asasi paling asas.

“Kita perlu bertindak segera dalam mencari jalan penyelesaian yang konkrit.
“Pengeluaran makanan perlu dipertingkatkan. Rantaian bekalan makanan dan baja global mesti kembali normal,” kata Jokowi.
Dalam ucapannya, Presiden Indonesia itu turut menekankan berhubung kepentingan sokongan negara-negara maju G7 untuk mengembalikan semula eksport gandum Ukraine serta komoditi makanan dan baja Russia ke dalam rangkaian bekalan di seluruh dunia.
Beliau mengemukakan dua jalan penyelesaian kepada krisis makanan yang melanda dunia pada masa ini termasuk eksport bijirin Ukraine disambung semula serta-merta dan usaha menerangkan kepada masyarakat bahawa komoditi makanan dan baja dari Rusia tidak boleh dikenakan sekatan. – Agensi


Rugi RM59.6 dalam enam bulan akibat penipuan online
Oleh MOHD YUNUS YAKKUB

29 Jun 2022, 3:24 pm
SHAH ALAM – Penipuan dalam talian atau scammer di Selangor terus berada di tahap membimbangkan dengan mencatatkan RM59.6 juta dalam tempoh enam bulan tahun ini.
Ketua Polis Selangor, Datuk Arjunaidi Mohamed berkata, ini melibatkan 1,354 kes dalam tempoh sama dengan penipuan paling tinggi adalah Macau Scam.
Katanya, jumlah kes itu menyumbang kepada 75 peratus daripada keseluruhan kes komersial di negeri ini.
“Ini bukan kerugian yang sedikit dan perlu diambil berat dan atasi secara bersama semua peringkat termasuk masyarakat.
“Kita tidak boleh berdiam diri kerana ini baharu satu kontinjen Selangor sahaja. Berdasarkan siasatan kita, sebahagian besar (daripada RM59.6 juta itu) telah mengalir ke luar negara dan menyebabkan kerugian kepada ekonomi negara ini,” katanya pada sidang akhbar selepas melancarkan Kempen Anti-Scam Polis Diraja Malaysia (PDRM) Peringkat Kontinjen Selangor, hari ini.
Menurut beliau, lebih 1,700 individu telah ditangkap bagi tempoh Januari hingga Jun ini dengan kebanyakan melibatkan keldai akaun.

Arjunadi menambah, ini ekoran scammer menggunakan akaun individu lain dan menyukarkan pembuktian di mahkamah.
“Justeru, saya sebelum ini ada menyebut tentang perlunya membuat pindaan atau menggubal undang-undang yang lebih sesuai dengan perkembangan semasa.
“Ini kerana benda ini online. Undang-undang kita tidak cover online. Tell me which law cover online, tiada. Ini yang susah dan menjadi persoalan,” ujarnya.
Justeru, beliau meminta semua pihak memainkan peranan sewajarnya ( termasuk penggubalan undang-undang bertepatan) selain kesedaran orang ramai.
“Kita juga berharap pihak-pihak
tidak kira bank atau lain yang terlibat dalam sepanjang proses ini (buka, pembayaran atau pemindahan) dalam menyekat perkara ini daripada berlanjutan,” katanya.
Dalam perkembangan sama, Arjunadi menjelaskan sebanyak 392 unit papan iklan di seluruh Selangor akan memaparkan klip video kempen anti scam PDRM. -KOSMO! ONLINE.


Polis cari saksi kemalangan maut
Oleh NUR HUDA MUSA

29 Jun 2022, 2:32 pm
PETALING JAYA – Polis meminta orang awam yang mempunyai maklumat berkenaan insiden kemalangan yang menyebabkan seorang maut di Jalan Lapangan Terbang Subang berhadapan Citta Mall malam tadi agar tampil membantu siasatan.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, sesiapa yang melihat atau berada di tempat kejadian boleh tampil ke balai polis berhampiran atau berhubung dengan Pegawai Penyiasat Trafik, Inspektor Mohd. Hafeez Faesal A. Aziz di talin 011-32311232.
“Kemalangan tersebut melibatkan tiga buah kenderaan iaitu sebuah motosikal, bas persiaran dan sebuah jentolak.
“Siasatan awal mendapati kemalangan berlaku lebih kurang pukul 8.02 malam melibatkan seorang lelaki tempatan yang telah terlanggar tayar belakang sebelah kanan jentolak,” katanya dalam satu kenyataan di sini hari ini.
Katanya, mangsa kemudian terjatuh lalu digilis oleh sebuah bas persiaran yang melalui tempat kejadian.
“Akibat kejadian tersebut mangsa yang berusia 43 tahun itu maut di lokasi kejadian,” ujarnya. – KOSMO! ONLINE.


Kem olahraga mampu cipta kejutan
Oleh MUHAMMAD ZUHAILY BADLISHAH

30 Jun 2022, 9:03 pm
KUALA LUMPUR – Tiada yang mustahil buat kem olahraga negara untuk menghadiahkan pingat buat Malaysia pada Sukan Komanwel Birmingham 2022 bermula 28 Julai ini.
Chef de Mission (CDM) ke Sukan Komanwel Birmingham 2022, Datuk Shahrul Zaman Yahya menyifatkan atlat-atlet olahraga negara mampu melakar kejutan biarpun mereka tidak diletakkan sebarang sasaran pingat.
“Tiada perkara yang mustahil di dunia ini jika mereka lakukan yang terbaik. Mungkin ada sinar pingat untuk kita daripada (sukan) olahraga.
SHAHRUL (kiri) bertemu sebahagian atlet dan jurulatih skuad olahraga yang akan mengambil bahagian pada Sukan Komanwel Birmingham 2022.
“Kita tak tahu apa yang akan berlaku di sana. Sebab itu kita nak mereka buat sebaik mungkin dan dapatkan keputusan terbaik,” katanya selepas melawat sesi latihan skuad olahraga di Stadium Mini Majlis Sukan Negara, Bukit Jalil hari ini.
Dalam masa sama, beliau berharap barisan atlet olahraga negara mampu memberikan saingan sengit kepada pencabar-pencabar yang diketahui berprofil lebih tinggi di peringkat antarabangsa.
“Kita berpijak di bumi yang nyata kerana kita bersaing dengan negara-negara besar sukan olahraga. Kita mahu mereka lakukan yang terbaik dan atasi rekod peribadi masing-masing,” jelas Shahrul yang juga Presiden Kesatuan Ragbi Malaysia.

GRACE (tengah) turut menjadi sandaran KOM untuk melangkah ke final pada Sukan Komanwel Birmingham 2022 bermula 28 Julai ini.
Skuad olahraga mempertaruhkan tujuh atlet di Birmingham nanti iaitu Nauraj Singh Randhawa (lompat tinggi), Andre Anura Anuar (lompat kijang), Muhammad Irfan Shamsuddin (lempar cakera), Grace Wong Xiu Mei, (baling tukul besi), Russel Alexander Nasir Taib (200 meter), Shereen Samson Vallabouy (400 meter) dan Jackie Wong Siew Cheer (baling tukul besi).
Empat daripada tujuh atlet berkenaan iaitu Nauraj, Andre, Irfan dan Grace menjadi sandaran Kesatuan Olahraga Malaysia (KOM) untuk melangkah ke final berdasarkan prestasi terkini mereka. – KOSMO! ONLINE


Jentolak rempuh kenderaan JPJ, mengamuk disaman
Oleh KOSMO!

30 Jun 2022, 10:14 pm
PETALING JAYA – Pemandu sebuah jentolak bertindak merempuh kenderaan milik Jabatan Pengangkutan Jalan (JPJ) dalam kejadian di Jalan Kepayan Magatang, Kampung Ambual di Keningau, Sabah hari ini.
Difahamkan, pemandu tersebut bertindak demikian dipercayai tidak berpuas hati disaman oleh pihak JPJ kerana tidak memiliki lesen memandu kelas F.
Pemandu jentolak tersebut dikatakan disaman di dalam operasi rondaan oleh pihak JPJ di kawasan itu.
Terdahulu, rakaman video pemandu tersebut merempuh kenderaan milik JPJ hingga terbalik tular di dalam media sosial.
Di dalam video itu, kelihatan beberapa anggota JPJ turut meminta lelaki itu berhenti namun tidak dihiraukan. -KOSMO! ONLINE


Pengawal keselamatan pukul adik perempuan, nenek ditahan
Oleh NOR AZIAH MAT NOH

30 Jun 2022, 11:22 pm
AMPANG – Seorang pengawal keselamatan ditahan kerana disyaki memukul adik perempuan selain menampar neneknya yang berusia 64 tahun dalam kejadian di Kampung Tasik Tambahan, di sini malam kelmarin.
Ketua Polis Daerah Ampang Jaya, Asisten Komisioner Mohamad Farouk Eshak berkata, kejadian itu dilaporkan berlaku pada pukul 9.30 malam.
“Kita menerima laporan daripada adik perempuan suspek yang berusia 23 tahun mendakwa abang kandungnya (pengawal keselamatan) telah pulang dalam keadaan marah.
“Suspek yang berusia 25 tahun itu kemudian membaling dua buah baldi pada bahagian belakang adik perempuannya sebelum menampar dan menjirus air teh suam di seluruh badan neneknya,” katanya dalam satu kenyataan di sini hari ini.
Susulan itu, wanita itu mengalami kecederaan tisu bahu manakala neneknya cedera di bahagian pipi dan telah dibawa ke Hospital Ampang bagi mendapatkan rawatan selanjutnya.
Mengulas lanjut, polis kemudian menahan suspek yang bekerja sebagai pengawal keselamatan itu pada pukul 8.26 malam tadi.

“Hasil saringan air kencing mendapati suspek negatif dadah manakala motif kejadian berpunca lelaki itu tidak diberikan duit sehingga mengamuk.
“Suspek kini direman selama empat hari sehingga Ahad ini bagi membantu siasatan di bawah Seksyen 323 dan 506 Kanun Keseksaan,” ujarnya. – KOSMO! ONLINE


Israel bubar Parlimen, pilihan raya 1 November ini
Oleh KOSMO!

30 Jun 2022, 10:00 pm
TEL AVIV – Wakil-wakil rakyat Israel membubarkan Parlimen hari ini, sekali gus memaksa pilihan raya kelima diadakan dalam tempoh kurang empat tahun dengan Menteri Luar, Yair Lapid dilantik sebagai perdana menteri ‘caretaker’ bermula tengah malam ini.
Usul mengenainya diluluskan dengan 92 undi menyokong dan tiada yang menentang. Keputusan itu menamatkan portfolio Perdana Menteri, Naftali Bennet sejak setahun lalu. Bennet sebelum ini mengetuai kerajaan campuran lapan parti yang turut mendapat sokongan sebuah parti politik Arab.
Bennet berkata lewat semalam bahawa beliau tidak akan bertanding dalam pilihan raya umum yang dijadualkan pada 1 November ini. Ia menyaksikan pemimpin berhaluan kanan, Benjamin Netanyahu cuba untuk kembali berkuasa.
Netanyahu berjanji bahawa pakatan parti berhaluan kanan, ultra nasionalis dan kumpulan Yahudi  ultra ortodoks akan memenangi pilihan raya tersebut, namun, tinjauan pendapat menunjukkan beliau juga sukar mendapatkan majoriti di Parlimen.
Bennett akan menerima kunjungan Lapid untuk majlis serah tugas lewat hari ini, demikian menurut kenyataan pejabat Perdana Menteri.
Beliau  juga akan menyerahkan kepimpinan parti keagamaan, Parti Yamina kepada sekutu rapatnya,  Ayelet Shaked. – AFP


Aaron Chia-Soh Wooi Yik fokus aksi jumpa Mohammad Ahsan-Hendra Setiawan
Oleh MUHAMMAD HELMEE RAMLI

30 Jun 2022, 9:11 pm
KUALA LUMPUR – Pemain beregu lelaki No.1 negara, Aaron Chia mengharapkan tuah laman sendiri menjelang aksi suku akhir Kejohanan Badminton Petronas Terbuka Malaysia di Arena Axiata, Bukit Jalil esok.
Beregu yang berada pada ranking keenam dunia itu menempah slot di suku akhir selepas menewaskan wakil Singapura, Terry Hee-Loh Kean Hean 21-16, 21-13 di pusingan kedua sebentar tadi.
Justeru, Aaron berharap dapat menggunakan kelebihan beraksi di laman sendiri bagi mencatat kemenangan ke atas beregu berpengalaman dari Indonesia, Mohammad Ahsan-Hendra Setiawan.
“Kita pernah jumpa mereka banyak kali sebelum ini tetapi mereka ada kelebihan dari segi rekod pertemuan. Bagaimanapun, kami menang ke atas mereka pada pertemuan akhir di Sukan Olimpik Tokyo 2022.
“Memang kita mengharapkan untuk menang dengan Ahsan-Hendra tetapi kemenangan pada Olimpik sudah lama berlalu, jadi perlawanan esok adalah permulaan baru. Sudah tentu kami harapkan tuah di laman sendiri,” katanya selepas tamat perlawanan.
Mengulas pertemuan menentang Terry-Kean Hean, Aaron percaya mereka ada kelebihan ke atas beregu Singapura itu memandangkan pernah bertemu dalam temasya Sukan SEA sebelum ini.

“Permainan hari ini mungkin lebih yakin kerana pernah bertemu di Sukan SEA, oleh itu masih ada memori bermain menentang mereka. Selain itu, jurulatih juga banyak bantu kami dalam permainan.
“Bagaimanapun, kami tidak boleh terlalu gembira kerana masih ada perlawanan yang perlu diharungi. Oleh itu, kami perlu teruskan fokus pada perlawanan akan datang,” ujarnya.-KOSMO! ONLINE


Lelaki dikhuatiri lemas, bot terbalik langgar tunggul kayu
Oleh NORLIA RAMLI

30 Jun 2022, 11:14 pm
SIK – Seorang lelaki terselamat manakala rakannya dikhuatiri lemas selepas bot dinaiki mereka terbalik dalam kejadian di Tasik Gubir di sini semalam.
Mangsa yang terselamat dikenali sebagai Muhammad Khairul Badri Mahyuddin, 28, manakala Othman Abdul Ghani, 49, dilaporkan masih hilang.
Kejadian kira-kira pukul 6.30 petang itu berlaku ketika kedua-dua mangsa sedang memancing ikan di tasik tersebut.
Ketua Polis Daerah Sik, Deputi Superintendan Abdull Razak Osman berkata, bot dinaiki mereka dikatakan terbalik selepas terlanggar tunggul kayu di tengah tasik.
“Mangsa, Muhammad Khairul Badri telah berenang sehingga ke tebing tasik sebelum mendapati rakannya tiada,” katanya ketika ditemui di Tasik Gubir di sini hari ini.
Menurutnya, mangsa yang terselamat bermalam di pinggir tebing tasik sebelum meminta pertolongan daripada bot nelayan lain kira-kira pukul 7.30 pagi tadi. – KOSMO! ONLINE.


Gimrama mampu hadiahkan satu pingat emas
Oleh MUHAMMAD ZUHAILY BADLISHAH

30 Jun 2022, 9:13 pm
KUALA LUMPUR – Skuad gimrama negara yakin mampu mencapai sasaran satu pingat emas pada Sukan Komanwel Birmingham 2022 bermula 28 Julai ini meskipun turun tanpa kelibat Amy Kwan Dict Meng bagi edisi kali ini.
Amy Kwan merupakan satu-satunya gimnas negara yang berjaya meraih pingat emas buat kontinjen Malaysia sewaktu Sukan Komanwel 2018 di Gold Coast, Australia menerusi aparatus riben individu.
Sandaran kali ini bakal digalas tiga gimnas diketuai Koi Sie Yan, Izzah Amzan dan Ng Joe Ee selepas Amy Kwan membuat keputusan untuk bersara dua tahun lalu.
Pengurus pasukan, Afrita Ariany Nasril percaya ketiga-tiga gimnas negara itu mempunyai kelebihan tersendiri dalam setiap aparatus disertai mereka iaitu riben, gelung, bola dan belantan.
“Ada tiga gimnas yang akan berjuang bagi mendapatkan satu emas dalam aparatus individu. Satu emas ini akan diperoleh daripada tiga gimnas ini daripada aparatus yang dipertandingkan di sana nanti.
SIE YAN menjadi harapan skuad gimrama negara yang menyasarkan satu pingat emas pada Sukan Komanwel Birmingham 2022.
“Ketiga-tiga mereka mempunyai peluang cerah untuk mendapatkan pingat emas itu,” katanya selepas menerima kunjungan Chef de Mission (CDM) ke Sukan Komanwel Birmingham 2022, Datuk Shahrul Zaman Yahya di Gimnasium 1 Majlis Sukan Negara, Bukit Jalil hari ini.

Afrita yang juga Setiausaha Kehormat Persekutuan Gimnastik Malaysia (MGF) berkata, persiapan kini berada di landasan tepat dengan dua latihan pusat di Baku, Azerbaijan dan Minsk, Belarus sebelum berlepas ke Birmingham hujung bulan ini.
Sementara itu, Shahrul berharap faktor tuah dan keputusan juri akan lebih memihak kepada tiga gimnas negara pada hari pertandingan di Birmingham nanti.
Sebagai rekod, Sie Yan berjaya memenangi tiga pingat perak dan satu gangsa, manakala Izzah turut membawa pulang satu gangsa sewaktu Sukan Komanwel 2018. – KOSMO! ONLINE


Pekerja zoo lakukan CPR selamatkan orang utan lemas
Oleh KOSMO!

30 Jun 2022, 9:00 pm
HANOI – Seorang pekerja Taman Safari Vinpearl di  Vietnam bertindak pantas untuk menyelamatkan nyawa seekor orang utan yang lemas di dalam sebuah kolam, lapor portal berita MailOnline semalam.
Video mengenainya menunjukkan seekor orang utan jatuh ke dalam air selepas cuba mencapai makanan yang dibuang ke dalam kolam  oleh pengunjung.
Haiwan itu mengibas-ngibaskan tangannya ke udara seolah-olah meminta tolong sebelum tenggelam ke dasar kolam.
Penjaga zoo tersebut bertindak pantas dengan melompat masuk ke dalam kolam sambil membawa pelampung.

Dia berjaya menemui orang utan dan menarik haiwan itu ke permukaan.
Pekerja tersebut seterusnya mengangkat orang utan itu naik ke darat  dan memberikan  bantuan pernafasan CPR sehingga haiwan itu kembali bernafas.

Tindakan pantasnya  telah menyelamatkan nyawa orang utan berkenaan dan mendapat tepukan gemuruh daripada  pengunjung yang menyaksikan kejadian itu. – Agensi


Piala AFC: KL City, Kedah ke separuh akhir zon ASEAN
Oleh MUHAMMAD ZUHAILY BADLISHAH

30 Jun 2022, 11:02 pm
KUALA LUMPUR – Dua wakil negara, Kuala Lumpur (KL) City FC dan Kedah Darul Aman FC masing-masing berjaya meraih tiket ke separuh akhir saingan Piala AFC bagi zon ASEAN dengan cara tersendiri.
Kejayaan KL City berpunca hasil kemenangan 2-1 ke atas Tampines Rovers dari Singapura pada aksi terakhir Kumpulan H di Stadium Bola Sepak Kuala Lumpur, Cheras sebentar tadi.
Kemenangan itu gagal membolehkan The City Boys muncul juara Kumpulan H apabila dibezakan dengan perbezaan jaringan yang dimiliki kelab Indonesia, PSM Makassar.
Namun, tiga mata berharga itu amat bermakna buat KL City apabila muncul pasukan tempat kedua terbaik daripada dua lagi wakil zon ASEAN, Visakha FC dan Hougang United untuk mara ke peringkat kalah mati.
Kapten KL City, Paulo Josue muncul wira buat skuad bimbingan Bojan Hodak itu apabila meledak dua gol pada minit ke-16 dan 21, manakala jaringan tunggal Tampines dijaringkan oleh Boris Kopitovic pada minit ke-37.
AL-MARDI menjaringkan gol menarik menerusi sepakan percuma untuk menewaskan Visakha 5-1 untuk melayakkan Kedah ke peringkat seterusnya Piala AFC. – KDA FC
Kejayaan juara Piala Malaysia 2021 itu turut diiringi Kedah yang berpesta gol membelasah Visakha 5-1 pada aksi terakhir Kumpulan G di Stadium Kapten I Wayan Dipta di Bali, Indonesia sebentar tadi.

Hatrik daripada Mahmoud Al-Mardi dan satu gol daripada Mohammad Fayadh Mohd. Zulkifli Amin serta Ronald Ngah Wanja bukan sahaja menceriakan penyokong Kedah, malah seluruh peminat bola sepak tanah air.
Pesta gol itu membolehkan skuad bimbingan Aidil Sharin Sahak merampas tangga teratas Kumpulan G dengan kelebihan perbezaan jaringan dan menyingkirkan Visakha serta tuan rumah, Bali United.
Kini, Kedah akan beraksi sebagai pasukan pelawat menentang PSM Makassar pada 9 Ogos, manakala kelab Vietnam, Viettel FC pula menanti kunjungan KL City (10 Ogos) di peringkat separuh akhir zon ASEAN. – KOSMO! ONLINE


Polis cari pikap tular memotong di garisan berkembar di Janda Baik
Oleh ABDUL RASHID ABDUL RAHMAN

30 Jun 2022, 10:44 pm
BENTONG – Polis sedang mengesan pemilik kenderaan pacuan empat roda yang tular memandu dengan bahaya apabila memotong garisan berkembar di Jalan Janda Baik di sini.
Ketua Polis Daerah Bentong, Superintendan Zaiham Mohd. Kahar berkata, siasatan giat dilakukan dan polis akan memanggil pemandu terbabit untuk memberi keterangan.
“Jika didapati bersalah pemandu pacuan empat roda tersebut boleh dikenakan saman atas kesalahan memotong di kawasan garisan berkembar di bawah kaedah-kaedah lalu lintas 167/59 iaitu Rule 12(3)(A) dan boleh dikenakan denda tidak melebihi RM2,000 atau boleh dikenakan penjara tidak melebihi enam bulan
“Polis meminta mana-mana pihak yang melihat kejadian yang melanggar undang-undang jalan raya untuk tampil memberi maklumat dan polis menasihatkan semua pengguna jalan raya sentiasa memandu kenderaan secara berhati-hati dan berhemah,”katanya di sini hari ini.
Hari ini tular dalam media sosial sebuah pacuan empat roda memotong kenderaan di laluan berkembar sehingga hampir menyebabkan kemalangan.
Kejadian yang dirakam pengguna jalan raya itu mendapat pelbagai reaksi daripada orang ramai mengenai sikap tidak bertanggungjawab pemandu pacuan empat roda berkenaan. – KOSMO! ONLINE.


Perang Ukraine tidak berlaku sekiranya Putin ialah wanita
Oleh KOSMO!

30 Jun 2022, 8:30 pm
BERLIN – Presiden Russia, Vladimir Putin tidak akan memulakan perang di Ukraine sekiranya beliau ialah seorang wanita, demikian menurut Perdana Menteri Britain, Boris Johnson.
“Sekiranya Putin seorang wanita, saya tidak fikir beliau akan memulakan pencerobohan gila dan keganasan seperti yang beliau lakukan,” kata Johnson kepada stesen penyiaran Jerman,  ZDF petang semalam.
Menurutnya, pencerobohan Ukraine adalah contoh ‘sempurna kejantanan toksik’ dan meminta supaya pendidikan lebih baik diberikan kepada pelajar perempuan di seluruh dunia. Beliau juga menggesa agar lebih ramai wanita diberikan kuasa dan kedudukan tinggi.
Bercakap di ibu kota Turkmenistan, Ashgabat, Putin menepis komen Johnson sebagai ‘tidak benar’.
“Saya ingin menyebut peristiwa dalam sejarah moden apabila (bekas Perdana Menteri Britain)
Margaret Thatcher memutuskan untuk melancarkan perang ke atas Argentina kerana merebut Kepulauan Falkland dalam tahun 1982.

“Peristiwa itu menandakan seorang wanita memulakan perang yang berakhir dengan kemenangan Britain pada tahun sama,” kata Putin.
Sementara itu, jurucakap Kementerian Luar Rusia, Maria Zakharova menuduh Johnson sebagai kuat berangan. – AFP


Presiden parti politik mengaku tidak salah tipu urusan IC
Oleh NUZULSHAM SHAMSUDDIN

30 Jun 2022, 8:00 pm
PETALING JAYA – Seorang presiden parti politik di Sabah dan seorang lagi individu mengaku tidak bersalah di Mahkamah Majistret di sini hari ini atas pertuduhan menipu seorang lelaki warga asing dalam mendapatkan kad pengenalan (IC) membabitkan kerugian RM35, dua bulan lalu.
Kedua-dua tertuduh iaitu Mohd. Arshad Abdul, 46, dan Mohamad Amkah Ahmad, 48, membuat pengakuan tidak bersalah itu selepas pertuduhan terhadap mereka dibacakan di hadapan Majistret Nurshahira Abdul Salim.
Mengikut pertuduhan, mereka didakwa bersama-sama menipu Al Saddam Husin dengan menjanjikan bahawa dia akan mendapat kad pengenalan biru (warganegara) setelah mendaftar dengan ‘Program Pengumpulan Data Maklumat Dokumentasi Orang Tiada Kewarganegaraan’ yang ia adalah tidak wujud.
Perbuatan itu mendorong mangsa menyerahkan wang RM35 yang dia tidak akan menyerahkan wang itu sekiranya tidak diperdayakan sedemikian.
Kesalahan itu didakwa dilakukan di sebuah premis Tingkat 1, di Taman Serdang Perdana, Seri Kembangan pukul 2 petang pada 15 April 2022.
Bagi pertuduhan itu, pendakwaan dikemukakan mengikut Seksyen 420 Kanun Keseksaan dibaca bersama Seksyen 34 kanun sama yang memperuntukkan hukuman penjara maksimum 10 tahun dan dengan sebat dan boleh dikenakan denda, jika sabit kesalahan.

Mahkamah kemudian membenarkan setiap tertuduh diikat jamin RM1,500 dan menetapkan 12 Ogos ini untuk sebutan semula kes.
Dalam prosiding hari ini pendakwaan dikendalikan Timbalan Pendakwa Raya Mohamed Wafi Husain manakala kedua-dua tertuduh tidak diwakili peguam.
Terdahulu Menteri Dalam Negeri Datuk Seri Hamzah Zainudin dalam sidang media di Bukit Aman hari ini berkata kedua-dua individu itu ditahan pada 22 Jun lalu, di Subang Jaya kerana disyaki terlibat dalam sindiket penipuan kad data maklumat individu tanpa kewarganegaraan. – KOSMO! ONLINE


Bot bawa 10 pemancing hilang di perairan Terengganu
Oleh MOHD AZLI ADLAN

30 Jun 2022, 7:44 pm
KUALA TERENGGANU – Seramai 13 orang yang melakukan trip memancing di perairan Terengganu sejak enam hari lalu dikhuatiri hilang setelah tidak pulang ke jeti mengikut jadual ditetapkan semalam.
Pengarah Maritim Terengganu, Kepten Maritim Muhammad Saufi Mohd. Ramli berkata, mereka termasuk tiga kru bot tersebut dijadual pulang ke Jeti Pengkalan Kubu Kuala Besut pada semalam.
“Terdahulu mereka dilaporkan berlepas dari jeti sama pada pukul 10 pagi, 25 Jun lalu bagi melakukan trip memancing.
“Maklumat tentang kehilangan mereka telah dimaklumkan kepada Maritim Malaysia (APMM) hari ini sebelum operasi mencari dan menyelamat dilancarkan pada pukul 11.45 pagi tadi,” katanya di sini hari ini.
Muhammad Saufi berkata, Kapal Maritim (KM) Redang telah dikerah untuk melakukan operasi terbabit.
Jelas beliau, pencarian bot memancing tersebut agak sukar kerana ia tidak dilengkapi sebarang peralatan komunikasi.

“Kita cuba mencari di kawasan sekitar pelantar minyak yang mungkin menjadi lokasi mereka memancing tetapi setakat ini tiada petunjuk ditemui.
“Hebahan berhubung kehilangan bot itu telah dilakukan kepada Pusat Komunikasi Petronas dan Exxon Mobil yang terlibat dalam kerja-kerja di pelantar minyak sekitar perairan negeri ini,” katanya. – KOSMO! ONLINE